text:
LONDEZGANI CIPULIKANO CAWO | YOSEFE
“Pulikani Loto Ili”
YOSEFE wakwenera kuti wakalaŵiskanga ku mapiri gha Horebu. Wakakhumbanga nga wangagwentha pa gulu la ŵanthu awo ŵakamugura. Kuseri kwa mapiri agha, ku Heburoni, ndiko kukaŵa kwake. Panji pa zuŵa ili awiske ŵakajifwasira ku nyumba kwambura kumanya ico cacitikira mwana wawo wapamtima. Yosefe wakaŵavya mwaŵi wakuti wangaweleraso ku nyumba kwake. Ico iyo wakamanyanga nchakuti wazamuŵawonaso yayi awiske. Awo ŵakamugura ŵakawoneseskanga kuti waleke kucimbira, ndipo ŵakamulekanga yekha yayi. Ku ŵanthu aŵa, Yosefe wakaŵa nga ni katundu wakuzirwa comene, uyo ŵamusanga nayo phindu likuru para ŵafika ku Eguputo.
Pa nyengo iyi, Yosefe wakwenera kuti wakaŵa na vyaka 17. Muŵe nga mukumuwona Yosefe wati lwii, kughanaghanira umo vinthu vyagadabukira pa umoyo wake. Wakupulikiska yayi kuti ŵakuru ŵake ŵakhumbanga kumukoma, paumaliro na kumuguliska ku wuzga. Yosefe wakwenelera kuti wakalira comene pakughanaghanira ivi. Nakuti wakamanyanga yayi ico cimucitikirenge.
Kasi cikacitika nchivici kuti Yosefe wakumane na suzgo iyi? Nangauli ŵabali ŵake ŵakamucitira nkhaza, kweni kasi tikusambirako vici kwa Yosefe pa nkhani ya cipulikano?
MBUMBA YAMBURA KUKOLERANA
Yosefe wakafuma mu mbumba yikuru comene. Mu mbumba iyi, ŵakakondwanga yayi nesi kukolerana. Ivyo Baibolo likuyowoya pa nkhani ya mbumba ya Yakobe, mbukaboni wakuti mitala njiheni, nangauli Yehova wakayilekelera nyengo yitali. Pamasinda, Yesu wakawezgerapo dango lakuti mwanalume waŵenge na mwanakazi yumoza nga umo Ciuta wakakhumbiranga pakwamba. (Mateyu 19:4-6) Yakobe wakaŵa na ŵanakazi ŵanayi, ndipo wakababa ŵana 14. Ŵawoli ŵake ŵaŵiri ŵakaŵa Leya na Rakelo. Ŵanyake ŵakaŵa Zilipa na Biliha awo ŵakaŵa ŵanchito. Yakobe wakatemwanga comene Rakelo kuluska Leya. Ŵanakazi ŵaŵiri aŵa ŵakacitirananga sanji, ndipo sanji izi zikambukira na ku ŵana wuwo.—Genesis 29:16-35; 30:1, 8, 19, 20; 37:35.
Rakelo wakaŵa cumba nyengo yitali. Paumaliro wakababa Yosefe, ndipo Yakobe wakamutemwa comene mwana wa ku ucekuru uyu. Mwaciyelezgero, apo mbumba yake yose ŵakalutanga kukakumana na Esau, Yakobe wakawoneseska kuti Rakelo na mwana wake Yosefe ŵali kumasinda kuti ŵaŵe ŵakuvikilirika. Ivyo awiske ŵakacita pa zuŵa lakusuzga ili, vikwenera kuti vikamukhwaska comene Yosefe. Kwati kwaca, Yosefe wakwenera kuti wakazizwa kuwona kuti awiske ŵakugontha uku mayiro ŵakaŵa makora waka. Kweniso wakwenera kuti wakazizwa comene wati wamanya kuti awiske ŵakagonthanga cifukwa cakuti usiku ŵakalimbana na mungelo. Cifukwa wuli ŵakalimbana na mungelo? Yakobe wakakhumbanga kuti Yehova wamutumbike. Wakatumbikika nadi cifukwa wakapika zina lakuti Israyeli. Ndipo mtundu wose ukeneranga kuzakamanyikwa na zina ili. (Genesis 32:22-31) Pamasinda Yosefe wakamanya kuti ŵana ŵa Israyeli ndiwo ŵazamupanga mtundu uwu!
Pati pajumpha nyengo, Yosefe wakamba kukumana na masuzgo. Anyina ŵakafwa apo iyo wakaŵa mucoko. Ŵakafwa apo ŵakababanga munung’una wake Benjamini. Awiske ŵakaŵa na citima comene. Yakobe wakwenera kuti wakamupembuzganga Yosefe. Yakobe nayo wakaŵa na cigomezgo ico cikawovwiraso ŵasekuru ŵake Abrahamu kuti ŵakufwa ŵazamuwuka. Yosefe wakwenera kuti wakapembuzgika comene pakumanya kuti Yehova wazamuwuska amama ŵake kunthazi. Nakuti Yosefe wakwenera kuti wakamba kutemwa comene “Ciuta . . . wa ŵamoyo.” (Luka 20:38; Ŵahebere 11:17-19) Rakelo wati wafwa, Yakobe wakapweleleranga comene ŵana ŵaŵiri aŵa, Yosefe na Benjamini.—Genesis 35:18-20; 37:3; 44:27-29.
Ŵana ŵanandi ŵakwamba kujitemwa usange ŵapapi ŵawo ŵakuŵatemwa mwapadera. Kweni Yosefe wakasambirako vinandi ku ŵapapi ŵake pa nkhani ya kuŵa na nkharo yiwemi. Iyo wakaŵa na cipulikano cakukhora ndipo wakamanyanga ciwemi na ciheni. Apo Yosefe wakaŵa na vyaka 17, wakaliskanga viŵeto pamoza na ŵakuru ŵake, ndipo wakaŵasuskanga ŵakuru ŵake ŵanyake pa viheni ivyo ŵakacitanga. Kasi Yosefe wakawopanga kukaphara na cilato cakuti watemweke na ŵakuru ŵake? Tikumanya makora yayi, kweni Baibolo likutiphalira kuti nyengo yinyake, iyo wakaphara kwa awiske viheni ivyo ŵakuru ŵake ŵakacitanga. (Genesis 37:2) Pakuti Yosefe wakaŵa na cikanga, lekani panji awiske ŵakamutemwanga comene. Ŵawukirano ŵangasambirapo kanthu apa. Usange ŵamanya kuti mubali wawo panji mubwezi wawo wacita kwananga kukuru, cingaŵa ciwemi kuyezga Yosefe. Ŵakwenera kukaphara nkhani iyo ku ŵanthu awo mbakwenelera, na cilato cakuti uyo wabuda wawovwirike.—Leviticus 5:1.
Paliso vinyake ivyo tingasambirako ku mbumba ya kwake Yosefe. Nangauli Ŵakhristu ŵaunenesko ŵakutora mitala yayi, kweni ŵali na mbumba izo zili na ŵapapi kweniso ŵana ŵamusangapo. Wose ŵangasambirako ku mbumba ya Yakobe. Mbumba yingaŵa yakukolerana yayi usange yikucita vinthu mwakutemwera. Ŵapapi ŵavinjeru ŵakuwoneseska kuti ŵakucita vinthu kwambura kutemwera ŵana ŵawo panji ŵana ŵamusangapo. Ndipo ŵakumanya kuti waliyose wangawovwira kuti mbumba yiŵe yakukondwa.—Ŵaroma 2:11.
SANJI YIKAJINTHA MISISI
Pakuti Yosefe wakaŵa na cikanga kucita ico nchakwenelera, panji lekani awiske ŵakamutemwanga comene. Yakobe wakasonera Yosefe munjilira wapadera. (Genesis 37:3) Ŵanji ŵakuti munjilira uwu ukaŵa wamizeremizere panji wamaŵangamaŵanga, nangauli palije ukaboni wakukwana kuti ndimo ukaŵira nadi. Kweni fundo njakuti ukaŵa wakutowa, wa mawoko ghatali ndipo ukafikanga mu malundi. Ukaŵa munjilira bweka yayi, ukaŵa wakwenelera munthu wakucindikika panji mwana wa themba.
Ivyo Yakobe wakacitira Yosefe vikaŵa viwemi waka. Ndipo Yosefe nayo wakamanyanga kuti awiske ŵakumutemwa. Kweni munjilira uwu ukamunjizga mu suzgo Yosefe. Kumbukani kuti Yosefe wakaŵa muliska wa viŵeto. Iyi yikaŵa nchito yamaseŵera yayi. Muŵe nga mukuwona Yosefe wavwara munjilira wakudura uwu, wakupwata mu mauteka, kukwera na kukhira mu vigodobu, panji kunjira ku vivwati vyaminga kupenja mberere izo zasoŵa. Kweni kasi ivyo Yakobe wakacita apa, vikatimbanizga wuli ubali pakati pa Yosefe na ŵakuru ŵake?
Baibolo likuti: “Kweni para ŵanaŵanyake ŵakawona kuti wiskewo wakumutemwa [Yosefe] kwakuluska ŵanaŵanyake wose, ŵakamutinkha, ndipo kuti ŵakayowoyanga nayo makora mwa cimango cara.” * (Genesis 37:4) Panji tingapulikiska cifukwa ico ŵakuru ŵake ŵakamucitiranga sanji, kweni suzgo yikaŵa yakuti sanji yikajintha misisi mwa iwo. (Zintharika 14:30; 27:4) Kasi namwe mukucita sanji usange munyake wapika mwaŵi wapadera uwo nawe mwawukhumbanga? Kumbukani ŵakuru ŵa Yosefe. Cifukwa ca sanji, ŵakacita vinthu viheni ivyo pamasinda ŵakadandawura navyo. Ivyo ŵakacita ŵakuru ŵa Yosefe, vikutiphalira kuti nchiwemi kulondezga fundo yakuti “Sekelerani na ŵanthu awo ŵakusekelera.”—Ŵaroma 12:15.
Yosefe wakamanyanga kuti ŵakuru ŵake ŵakumutinkha. Kasi wakalekanga kuvwara munjilira wake para ŵakuru ŵake ŵalipo? Panyake wakacitapo nthena. Kweni manyani kuti Yakobe wakakhumbanga kuti munjilira uŵe cimanyikwiro cakuti wakumutemwa comene Yosefe. Yosefe wakakhumbanga kucita ivyo awiske ŵakukhumba, ntheura wakavwaranga munjilira. Nase tingasambirapo kanthu pa nkhani iyi. Nangauli Ciuta wakutemwera yayi, kweni nyengo zinyake wakutemwa comene awo ŵakumusopa mu unenesko kuluska ŵanthu bweka. Kweniso wakukhumba kuti ŵanthu ŵake ŵaŵenge ŵakupambana na ŵanthu ŵankharo ziheni mu caru ici. Nga umo ukaŵira munjilira wa Yosefe, nkharo na vyakucita vya Ŵakhristu vikupambana na ŵanji. Lekani nyengo zinyake ŵanthu ŵakutitinkha na kuticitira sanji. (1 Petrosi 4:4) Kasi Mkhristu wakwenera kujibisa kuti ni muteŵeti wa Ciuta? Yayi. Nakuti palije cifukwa ico Yosefe wakeneranga kubisira munjilira wake.
MALOTO GHA YOSEFE
Pati pajumpha nyengo yicoko waka kufuma apo awiske ŵakamugulira munjilira, Yosefe wakalota maloto ghaŵiri ghakuzizika. Lakwamba, wakalota kuti iyo na ŵakuru ŵake ŵakakakanga mphundwe za tirigu mu munda. Ndipo mphundwe za ŵakuru ŵake zikawungilira mphundwe ya Yosefe na kuyisindamira. Laciŵiri, Yosefe wakalota kuti dazi, mwezi na nyenyezi 11, vikamusindamira. (Genesis 37:6, 7, 9) Kasi Yosefe wakacita vici na maloto agha?
Maloto agha ghakafuma kwa Yehova Ciuta. Ukaŵa ucimi ndipo Ciuta wakakhumbanga kuti Yosefe wamanyiske ŵanthu uthenga uwo ukaŵa mu ucimi uwu. Apa Yosefe wakeneranga kucita mulimo uwo nchimi zose zikeneranga kuzakacita. Zinchimi zikayowoyanga uthenga wakufuma kwa Ciuta na kumanyiska ŵanthu kuti Ciuta weruzgenge ŵambura kupulikira.
Yosefe wakaphalira ŵakuru ŵake mwavinjeru kuti: ‘Pulikani loto ilo nalota.’ Ŵakuru ŵake ŵakamanya ng’anamuro lake, kweni ŵakakolerana navyo yayi. Ŵakamufumba kuti: ‘Kasi iwe utiwusenge na kuŵa na mazaza pa ise nadi?’ Ntheura, “ŵakamutinkhiratinkhira cifukwa ca maloto ghake, na mazgu ghake.” Apo Yosefe wakayowoyanga loto lake laciŵiri kwa awiske na ŵakuru ŵake, vinthu vikaŵa makora yayi. Baibolo likuti: ‘Wiske wakamucenya, wakati kwa iye, kasi ndi loto uli ili? Kasi ine na ŵanyoko na ŵanaŵanyako tizamukusindamira iwe?’ Ndipouli, Yakobe nayo wakaghanaghanirangapo pa nkhani iyi. Wakwenera kuti wakajifumbanga kuti, ‘Kasi vingaŵa kuti Yehova wakuyowoya na Yosefe?’—Genesis 37:6, 8, 10, 11.
Yehova wakatuma Yosefe kuti wayowoye ucimi uwo paumaliro wakasuzgikirapo. Yosefe wakaŵa wakwamba yayi, nesi waumaliro kucita nchito yanthena. Yesu nayo wakayowoyapo kanandi waka uthenga wanthena. Lekani wakaphalira ŵasambiri ŵake kuti: “Usange ŵakanitambuzga ine, ŵatambuzgenge na imwe wuwo.” (Yohane 15:20) Mkhristu waliyose wangasambirako kanthu kwa Yosefe pa nkhani ya cipulikano na cikanga.
THINKHO LIKAFIKA PAHENI
Pati pajumpha nyengo yicoko waka, Yakobe wakatuma Yosefe kuti wakawone ŵakuru ŵake, awo ŵakaliskanga viŵeto kufupi na Shekemu. Ŵakuru ŵake ku Shekemu uku ŵakaparamurako nyengo yinyake, ntheura ŵakaŵa ŵalwani. Pakuŵa mupapi, Yakobe wakafipiranga mtima ŵana ŵake. Lekani wakatuma Yosefe kuti wakaŵawone usange ŵali makora. Kasi mukughanaghana kuti Yosefe wakajipulika wuli? Wakamanyanga kuti ŵakuru ŵake ŵakumutinkha comene. Kasi ŵakuru ŵake ŵakate ŵakondwenge kuwona kuti Yosefe wakuyowoya m’malo mwa awiskewo? Mulimose umo vikaŵira, kweni Yosefe wakazomera kuluta.—Genesis 34:25-30; 37:12-14.
Ulendo uwu ukaŵa utali ndipo Yosefe wakwenera kuti wakenda mazuŵa ghanayi panji ghankhondi. Kufuma ku Heburoni kuya ku Shekemu, ukaŵa mtunda wa makilomita 80. Kweni wati wafika ku Shekemu, wakapulika kuti ŵakuru ŵake ŵaluta ku Dotani, mtunda unyakeso wa makilomita 22 panji kujumphirapo. Yosefe wati wakhala pacoko waka kufika ku Dotani, ŵakuru ŵake ŵakamuwona capatali. Nyengo yeneyiyo thinkho likakura mu mitima yawo. Baibolo likuti: “Ŵakati yumo kwa munyake, ‘Wonani, mulota uyu wakwiza. Zaninge sono, timukome, na kumuponya mu cibuwu cinji; ndipo tinene kuti, Cikoko camurya; tiwone umo tighaŵire maloto ghake.’” Kweni Rubeni wakati ŵamuponye waka mu cibuwu. Iyo wakakhumbanga kuti pamasinda wazakamuwuskemo.—Genesis 37:19-22.
Kwambura kumanya, Yosefe wakafika pafupi na iwo kughanaghana kuti ŵadumbiranenge mwa mtende. Kweni ŵakuru ŵake ŵakamuhuzukira. Ŵakamuvura munjilira, na kumututuzgira mu cibuwu. Wati wasisipuka, wakayezga kuti wafume, kweni wakatondeka. Yosefe wakaŵa pasi mu cibuwu ndipo wakawonanga waka mtambo, ndipo mazgu gha ŵakuru ŵake ghakapulikikwanga kuti ŵakuluta. Wakacemerezga kuti ŵamufumiske kweni ŵakamusura waka. Ŵakuru ŵake ŵakaryanga cakurya capafupi na cibuwu ici, uku iyo wali mukati. Panyengo iyo Rubeni wakafumapo, ŵakapanganaso kuti ŵamukome. Kweni Yuda wakaŵacondelera kuti ŵamuguliske waka ku ŵamalonda awo ŵakajumphanga munthowa. Ku Dotani kukaŵa kufupi na nthowa iyo ŵamalonda ŵakendanga pakuya ku Eguputo. Ndipo nyengo yicoko waka gulu la Ŵaishimayeli na Ŵamidiyani likajumphanga. Apo Rubeni wakizanga wakasanga kuti ŵamuguliska kale Yosefe. Ŵakamuguliska ku uzga mashekeli gha siliva 20. *—Genesis 37:23-28; 42:21.
Apa ndipo tangwambira nkhani iyi. Apo Yosefe ŵakalutanga nayo ku Eguputo, vikaŵa nga wamupoka cilicose. Wakacicizgika kuleka mbumba ya kwake. Pakajumpha vyaka vinandi kwambura kumanya umo mbumba yakwake yiliri. Wakamanyaso yayi umo mukuru wake Rubeni wakajipulikira wati wapulika kuti iyo ŵamuguliska. Wakamanyaso yayi umo awiske ŵakaŵira na citima. Wakalekana na asekuru ŵake a Yisake kweniso munung’una wake Benjamini uyo wakamutemwanga comene. Kasi Yosefe ŵakamupokerathu cilicose?—Genesis 37:29-35.
Yosefe wakaŵa na cinthu cimoza ico ŵakuru wake ŵakamupoka yayi. Cinthu ici nchipulikano. Iyo wakamanyanga vinandi vya Ciuta wake Yehova. Nangauli Yosefe wakaleka cikaya cake, wakasuzgika paulendo wa ku Eguputo, wakakhozgeka soni pakuti ŵakamuguliska kuŵa muzga, kweni wakamuleka yayi Yehova. (Genesis 37:36) Apo wakakumananga na masuzgo ghose agha, ndipo cipulikano cake cikakuranga comene kweniso wakajiwona kuti wali pafupi comene na Yehova. Mu nkhani zakunthazi tizamuwona umo cipulikano cake cikamovwilira kuti waŵe wakuzirwa kwa Yehova na ku mbumba yakwake. Cingaŵa camahara kuŵa na cipulikano nga ni Yosefe!
^ ndime 15 Ŵanji ŵakuti panji ŵakuru ŵa Yosefe ŵakaghanaghananga kuti munjilira uwo Yakobe wakapa Yosefe, ukaŵa ukaboni wakuti wakukhumba kumupa ulara. Ŵakamanyanga kuti Yosefe ndiyo wakaŵa wakwamba kubabika kwa Rakelo uyo Yakobe wakamutemwanga comene, cifukwa ndiyo wakakhumbanga kutora. Rubeni ndiyo wakaŵa mwana wakwamba wa Yakobe, kweni wakataya ulara wake cifukwa wakagona na mwanakazi munyake wa awiske.—Genesis 35:22.
^ ndime 25 Nangauli Baibolo likuyowoyapo vinandi yayi, kweni likuneneska pa nkhani iyi. Vyakulembeka vinyake vya mu nyengo iyo, vikulongora kuti mtengo uwo ŵakaguliranga ŵazga ku Eguputo ukaŵa mashekeli 20.
Manyani Vinandi
‘Ningachitirachi Uheni Ukuru Uwu na Kunangira Chiuta?’
Kasi ntchivichi chikawovwira Yosefe kuti wakane ivyo muwoli wa Potifara wakakhumbanga?


c: text/html

text:
MUTU 25
Wakachizga Wavyoni
MATEYU 8:1-4 MARIKO 1:40-45 LUKA 5:12-16
YESU WAKACHIZGA WAVYONI
Yesu na ŵasambiri ŵake ŵanayi ŵakapharazganga ‘mu masunagoge na mu Galileya mose.’ Ndipo ivyo Yesu wakachitanga vikamanyikwa kosekose. (Mariko 1:39) Ivyo Yesu wakachita vikamanyikwa mu msumba uwo mukakhalanga munthu wavyoni. Luka wakaŵa dokotala, ntheura wakalongosora kuti munthu uyu “wakaŵa na vyoni thupi lose.” (Luka 5:12) Para nthenda yakofya iyi yakora munthu, viŵaro vyake vikulyeka pachokopachoko.
Vyoni vya munthu uyu vikapalara chomene. Ntheura wakeneranga kukhala kutali na ŵanthu. Kweniso wakeneranga kuchemerezga kuti: “Nafipirwa, nafipirwa!” Wakachemerezganga para wawona ŵanthu mwakuti ŵaleke kwamburako nthenda yake. (Levitiko 13:45, 46) Kweni m’malo mwa kuŵa kutali na ŵanthu, ntchivichi icho wavyoni uyu wakachita? Wakaluta kwa Yesu na kugwada panthazi pake. Wakapempha Yesu kuti: “Fumu, usange mukukhumba, munganitozga.”—Mateyu 8:2.
Munthu uyu wakaŵa na chipulikano chikuru chomene mwa Yesu. Vyoni vikamunanga thupi lose ndipo wakawonekanga makora yayi! Kweni kasi Yesu wakachita nayo wuli? Kasi muŵengepo mphanyi mukachita wuli? Chifukwa cha lusungu, Yesu wakanyoloska woko lake na kumukhwaska. Wakati: “Nkhukhumba! Tozgeka.” (Mateyu 8:3) Nyengo yeneyiyo, vyoni vikafumamo mwa munthu yura, ndipo wakachira. Kweni ŵanyake ŵangagomezga yayi kuti ivi vikachitika nadi.
Yesu ngwalusungu na wankhongono. Kasi mungatemwa kuti waŵe themba linu? Ivyo wakachitira wavyoni uyu vikutipa chigomezgo chose kuti para Yesu wazamuŵa Themba la charu chose, uchimi wa mu Baibolo uwu uzamufiskika. Uchimi ukuti: “Wazamuchitira chitima wakuyuyuka na mukavu, ndipo wazamuponoska umoyo wa ŵakavu.” (Salimo 72:13) Yesu wazamufiska ivyo vili mu mtima wake apo wazamuchitira chitima ŵakuyuyuka wose.
Kumbukani kuti nanga ni apo Yesu wakaŵa wandachizge munthu wavyoni uyu, ŵanthu ŵakakondwanga chomene na upharazgi wake. Sono ŵanthu ŵakapulika ivyo Yesu wakachita. Kweni Yesu wakakhumbanga yayi kuti ŵanthu ŵamugomezge chifukwa cha vinthu ivyo ŵapulika waka. Wakamanyanga uchimi wakuti “mazgu ghake ghapulikikwenge chara mu msewu,” kung’anamura kuti ŵanthu ŵaleke kuyegheka waka na ivyo ŵapulika. (Yesaya 42:1, 2) Kweni Yesu wakaphalira wavyoni yura kuti: “Kuphalira munthu waliyose chara, kweni luta, ukajilongore kwa wasembe. Ukapeleke chawanangwa icho Mozesi wakayowoya.”—Mateyu 8:4.
Munthu yura wakwenera kuti wakakondwa chomene. Lekani wakatondeka kujikora, ntheura wakaluta na kuphalira ŵanthu vinthu vyose ivyo wakamuchitira. Ŵanthu ŵakanweka na ivyo ŵakapulika. Ŵanthu ŵanandi ŵakamulondezganga Yesu ndipo wakatondekanga kunjira mu msumba. Ntheura wakaluta dankha ku malo ghayekha. Ndipouli, ŵanthu kufuma mu vigaŵa vyose ŵakiza kwa Yesu kuti waŵasambizge na kuŵachizga nthenda zawo.

robotstxt: allowed

filter: keep


text:
GONGWE LA MULINDA (LAKUSAMBIRA PA MPINGO) FEBRUARY 2014
Gongwe ili likulongosora vinthu vyakukondweska ivyo vili mu Salmo 45. Kweniso likutovwira kuti titemwenge comene Yehova Ciuta pakuŵa Mupi, Muvikiliri, na Mubwezi withu wapamtima.
Lumbani Khristu, Themba Laucindami
Kasi vinthu vyakukondweska ivyo vili mu Salmo 45, vikutikhwaska wuli mazuŵa ghano?
Sekelerani na Nthengwa ya Mwanamberere
Kasi mwali ni njani, ndipo Khristu wamovwira wuli kuti wanozgekere nthengwa? Kasi mbanjani awo ŵazamukondwa pa nthengwa iyi?
Cokoro ca ku Zarefati Cikatumbikika Cifukwa ca Cipulikano Cake
Ciwuka ca mwana wake, cikaŵa cimoza mwa vinthu ivyo vikakhozga comene cipulikano ca cokoro. Kasi nkhani ya cokoro yikutisambizga vici?
Yehova Ni Mupi Ndiposo Muvikiliri Withu
Timutemwenge comene Yehova Ciuta pakuŵa Dada withu wa kucanya. Sambirani umo mungacitira kuti mukhozge ubwezi winu na Ciuta pakuŵa Mupi ndiposo Muvikiliri.
Yehova Ni Mubwezi Withu Wapamtima
Ghanaghanirani vya Abrahamu na Gidiyoni, awo ŵakaŵa paubwezi na Yehova Ciuta. Kasi tikwenera kucita vici kuti tiŵe paubwezi na Yehova?
Mafumbo Ghakufumira ku Ŵaŵazgi
Cifukwa wuli Ŵayuda ŵa mu nyengo yakale “ŵakalindiliranga” Mesiya?
‘Daŵirani Utozi wa Yehova’
Themba Davide la Israyeli likadaŵiranga ndondomeko ya Ciuta ya kusopa kwaunenesko. Kasi tingacita wuli kuti tikondwenge na kusopa kwaunenesko mazuŵa ghano?
Sinema Yakukhozga Cipulikano Iyo Yakwaniska Vyaka 100
Caka ca 2014 ncha nambara 100 kufuma apo “Sinema Yakulongosora Cilengiwa” yikalongoreka kakwamba. Cilato ca sinema iyi cikaŵa cakuti ŵanthu ŵagomezge kuti Baibolo ni Mazgu gha Ciuta.


text: 15 Penepapo Yehova wakati kwa ine: “Nanga Mozesi na Samuyeli ŵangimilira pamaso pane,+ ningaŵachitira lusungu yayi ŵanthu aŵa. Uŵachimbizgepo pamaso pane. Uŵaleke ŵalutenge.2 Usange ŵakuti kwa iwe: ‘Kasi tilutenge nkhu?’ iwe uŵaphalire kuti: ‘Yehova wakuti:“Yose uyo ngwakuti wafwenge na nthenda yakofya, walute ku nthenda yakofya.Yose uyo ngwakuti wafwenge na lupanga, walute ku lupanga.+Yose uyo ngwakuti wafwenge na njara, walute ku njara.Ndipo yose uyo ngwakuti watolekerenge ku wuzga, walute ku wuzga.”’+3 “‘Nitumenge pa iwo masoka ghanayi,’*+ wakuti Yehova, ‘lupanga kuti lukome, ntcheŵe kuti ziguguze, viyuni vyamudera, na vikoko vya pa charu kuti virye na kuparanya.+4 Ndipo niŵazgorenge chinthu chakutenthemeska ku maufumu ghose gha pa charu chapasi+ chifukwa cha Manase mwana wa Hezekiya, themba la Yuda, chifukwa cha ivyo wakachita mu Yerusalemu.+5 Ni njani wakulongorenge chiwuravi, iwe Yerusalemu,Ni njani wakulengerenge chitima,Ndipo ni njani wimilirenge kuti wafumbe vya umoyo wako?’6 Yehova wakuti: ‘Wanigwentha.+Ukulutilira kunilazgira nkhonyoro.*+Ntheura ninyoloskenge woko lane pa iwe na kukuparanya.+Navuka kukuchitira chitima.7 Niŵawuluskenge na chifoloko mu vipata vya charu.Niŵapokenge ŵana ŵawo.+Niparanyenge ŵanthu ŵane,Pakuti ŵakukana kuwerako ku nthowa zawo.+8 Vyokoro vyawo viŵenge vinandi chomene pamaso pane kuluska mchenga wa mu nyanja.Nizenge na wakuparanya pa iwo muhanya pakati, kulimbana na ŵanyinawo na ŵawukirano.Nikhizgirenge chitimbaheti na chitenthe pa iwo mwamabuchi.9 Mwanakazi uyo wakababa ŵana 7 wazinduka.Wali waka thatithati.*Dazi lake lanjira uku kuchali muhanya,Kulengeska na kukhozga soni.’*‘Ŵachoko waka awo ŵakhalapo pa iwoNiŵapelekenge ku lupanga panthazi pa ŵalwani ŵawo,’ wakuti Yehova.”+10 Awe ine amama, chifukwa mukanibaba,+Namunthu wakusangana na mbembe na mphindano mu charu chose.Nindabwerekeskepo munthu panji kubwereka,Kweni wose ŵakunitemba.11 Yehova wakati: “Nimuteŵeteraninge nadi pa viwemi.Nimovwiraninge mu nyengo ya soka,Mu nyengo ya suzgo, kwimikana na mulwani.12 Kasi munthu wangaswa chisulo,Chisulo chakufuma kumpoto, na mkuŵa?13 Vyuma vinu na usambazi winu nivipelekenge kuŵa vinthu vyakupokeka,+Kuti nisangirepo ndalama yayi, kweni chifukwa cha zakwananga zinu zose mu vigaŵa vinu vyose.14 Nivipelekenge ku ŵalwani ŵinuKuti ŵalute navyo ku charu icho mukuchimanya yayi.+Pakuti moto wapembeka na ukali wane,Ndipo ukugolera pa imwe.”+15 A Yehova, imwe mukumanya,Nikumbukani na kulazgira kwa ine.Niwezgerani nduzga pa awo ŵakunitambuzga.+Chifukwa chakuti mukukalipa luŵiro chara, mungazomerezganga yayi kuti niparanyike.*Manyani kuti msinjiro uwu wanisanga chifukwa cha imwe.+16 Mazgu ghinu ghakasangika, ndipo nkhagharya,+Mazgu ghinu ghakazgoka kwa ine chimwemwe na kusekelera mu mtima wane,Pakuti nkhuchemeka na zina linu, A Yehova Chiuta wa mawumba.17 Nkhukhala chara pamoza na ŵanthu ŵamilangwe na kusekelera.+Chifukwa woko linu lili pa ine, nkhukhala panekha,Pakuti mwanizuzga na ukali.*+18 Chifukwa wuli vyakuŵinya vyane vikumara yayi panji chilonda chane kupora?Chikukana kuchizgika.Kasi muŵenge nga ni mlonga wautesi kwa ineUwo munthu wangawugomezga yayi?19 Ntheura Yehova wakuti:“Usange uwelerenge, nikuwezgerenge pakale,Ndipo wimilirenge pamaso pane.Usange ukupatura icho ntchakuzirwa ku vyawakawaka,Uŵenge nga ni mulomo wane.*Ŵazgokerenge kwa iwe,Kweni iwe uzgokerengeko yayi kwa iwo.”20 “Nkhukuzgora iwe chiliŵa chakukhora chamkuŵa ku ŵanthu aŵa.+Ŵalimbanenge nawe nadi,Kweni ŵakuluskenge yayi,*+Pakuti ine nili nawe, kukuponoska na kukuthaska,” wakuti Yehova.21 “Nikuthaskenge mu woko la muheniNa kukuwombora ku woko la munthu wankhaza.”


text: Sumu ya Davide.141 Nkhuchema imwe, A Yehova.+Endeskani kuti munovwire.+Tegherezgani para nkhuchema kwa imwe.+2 Lurombo lwane luŵe nga ni vyakununkhira+ ivyo vyanozgeka panthazi pinu,+Mawoko ghane agho ghatumphuskika ghaŵe nga ni sembe ya vyamuminda ya mise.+3 A Yehova, ŵikani mulinda pa mulomo wane,Ŵikani wakulaŵilira pa mulyango wa milomo yane.+4 Mungazomerezganga chara kuti mtima wane ulazge ku chilichose chiheni,+Kuti uchiteko ntchito ziheni pamoza na ŵanthu ŵaheni,Ningaryangako chara manoninoni ghawo.5 Para murunji wanitimba, nitenge wanichitira lusungu.*+Para wanichenya, viŵenge nga ni mafuta pa mutu wane,+Agho mutu wane ungakana chara,+Nilutilirenge kuŵalombera nanga ni mu nyengo iyo soka laŵawira.6 Nanga ŵeruzgi ŵawo ŵaponyeke pasi kufuma pa chigodobu,Ŵanthu ŵategherezgenge mazgu ghane, pakuti ngakukondweska.7 Nga umo munthu wakugadulira* dongo na kulipopota,Ntheura ndimo viwangwa vithu vyambininikira pa mulomo wa Dindi.*8 Kweni maso ghane ghali kwa imwe, A Yehova Fumu Yikuru.+Mwa imwe ndimo nkhubisama.Mungawuskangako yayi umoyo wane.9 Nivikilirani ku milomo ya chipingo icho ŵanithya,Ku madiŵa gha ŵanthu ŵaheni.10 Ŵaheni wose ŵawirenge mu maukonde ghawo,+Apo ine nijumphengepo makoraghene.


text:
Kasi pa Nyumba ya Ufumu Pakuchitika Vichi?
Lutani kuti mukawone ivyo vikuchitika.
Manyani Vinandi
Chifukwa Wuli Malo Agho Ŵakaboni ŵa Yehova Ŵakusoperapo Ghakuchemeka Tchalitchi Yayi?
Chifukwa wuli malo agho Ŵakaboni ŵa Yehova ŵakusoperapo ghakuchemeka kuti ‘Nyumba ya Ufumu ya Ŵakaboni ŵa Yehova’?
Chifukwa Wuli Tikuzenga Nyumba za Ufumu, Ndipo Tikuzenga Wuli?
Chifukwa wuli malo agho tikusoperapo ghakuchemeka Nyumba ya Ufumu? Manyani umo malo agha ghakovwilira mipingo.
Chifukwa Wuli Yehova Wali na Gulu?
Baibolo likulongosora chifukwa icho Ŵakhristu ŵaunenesko mbakukolerana.


text: 3 Mwezi wa 7+ ukati wafika, Ŵaisrayeli* ŵakaŵa mu misumba yawo, ndipo ŵakawungana mu Yerusalemu nga ni munthu yumoza.2 Yeshuwa+ mwana wa Yehozadaki na ŵasembe ŵanyake, Zerubabeli+ mwana wa Shalatiyeli+ na ŵabali ŵake, ŵakawuka na kuzenga jotchero la Chiuta wa Israyeli. Ŵakakhumbanga kupelekerapo sembe zakotcha, nga umo vili kulembekera mu Dango la Mozesi,+ munthu wa Chiuta waunenesko.3 Ŵakazenga jotchero pa malo ghake ghakale, nangauli ŵakawopanga ŵanthu ŵa mu vyaru ivyo vikaŵazingilizga.+ Ŵakamba kupelekerapo sembe zakotcha kwa Yehova, sembe zakotcha za mulenji na mise.+4 Ŵakachitaso Chiphikiro cha Visakasa mwakuyana na ivyo vili kulembeka,+ ndipo zuŵa na zuŵa ŵakapelekanga sembe zakotcha kuyana na unandi uwo ukakhumbikwanga zuŵa lililose.+5 Pamanyuma ŵakapeleka sembe yakotcha ya nyengo zose+ na sembe za myezi yiphya+ na za viphikiro vyose vyakutuŵiskika+ vya Yehova, kweniso za waliyose uyo wakhumba kupeleka sembe ya wanangwa+ kwa Yehova.6 Ŵakamba kupeleka sembe zakotcha kwa Yehova pa zuŵa lakwamba la mwezi wa 7.+ Kweni ŵakaŵa kuti ŵandazenge fawundeshoni* ya tempile la Yehova.7 Ŵakapeleka ndalama ku ŵakuŵaja malibwe+ na ku ŵanthu ŵaluso.+ Vyakurya, vyakumwa, na mafuta ŵakavipeleka ku Ŵasidoni na Ŵature kuti ŵize na mathabwa gha sidara pa nyanja kufuma ku Lebanoni na kughathura ku Yopa,+ kuyana na umo Sayirasi themba la Peresiya+ wakaŵazomerezgera.8 Mu chaka chachiŵiri kufuma apo ŵakizira ku nyumba ya Chiuta waunenesko mu Yerusalemu, mu mwezi wachiŵiri, Zerubabeli mwana wa Shalatiyeli, Yeshuwa mwana wa Yehozadaki, ŵabali ŵawo ŵanyake wose, ŵasembe na Ŵalevi, na wose awo ŵakafuma ku wuzga kwiza ku Yerusalemu,+ ŵakambapo mulimo. Ŵakimika Ŵalevi ŵa vyaka 20 kuya munthazi kuti ŵalaŵilirenge mulimo wa nyumba ya Yehova.9 Ntheura Yeshuwa, ŵana ŵake na ŵabali ŵake, Kadimiyeli na ŵana ŵake, ŵana ŵa Yuda, nawo ŵakalaŵiliranga awo ŵakachitanga mulimo wa nyumba ya Chiuta waunenesko, pamoza na ŵana ŵa Henadadi,+ ŵana ŵawo na ŵabali ŵawo, awo nawo ŵakaŵa Ŵalevi.10 Ŵakuzenga ŵakati ŵazenga fawundeshoni ya tempile la Yehova,+ ŵasembe ŵakavwara vyakuvwara vyawo vyausembe, ndipo ŵakiza na zimbata.+ Ŵalevi, ŵana ŵa Asafu, ŵakatora makumbalo,* ŵakimilira na kulumba Yehova kuyana na umo Davide themba la Israyeli wakadumulira.+11 Ŵakimba mwakukoŵerana+ kulumba na kuwonga Yehova, ‘pakuti ni muwemi, chifukwa lusungu* lwake lukukhalilira muyirayira+ pa Israyeli.’ Penepapo ŵanthu wose ŵakachemerezga chomene kulumba Yehova chifukwa fawundeshoni ya nyumba ya Yehova yikazengeka.12 Ŵasembe ŵanandi, Ŵalevi, ŵalongozgi ŵa nyumba za awiskewo, ŵachekuru awo ŵakawona nyumba yakale yira,+ ŵakalira mazgu pachanya ŵakati ŵawona kuti fawundeshoni ya nyumba iyi yazengeka. Kweni ŵanyake ŵanandi ŵakachemerezga na chimwemwe.+13 Ntheura ŵanthu ŵakapambaniska yayi chongo cha kuchemerezga mwachimwemwe na chongo cha ŵanthu awo ŵakaliranga, pakuti ŵanthu ŵakachemerezganga chomene mwakuti mazgu ghakapulikikwanga kutali chomene.


text:
MUTU 92
Ŵavyoni 10 Ŵakachizgika Kweni Yumoza Ndiyo Wakawonga
YESU WAKACHIZGA ŴAVYONI 10
Yesu wakaluta ku msumba wa Efurayimu, kumpoto chadera kuvuma kwa Yerusalemu. Apa wakayigwentha Sanihedirini chifukwa yikakhumbanga kumukoma. Wakakhala mu msumba wura pamoza na ŵasambiri, kutali na ŵalwani ŵake. (Yohane 11:54) Kweni Paska likaŵa pafupi kuchitika mu 33 C.E., ntheura Yesu wakambaso ulendo. Wakenda kulazga kumpoto kujumpha mu Samariya m’paka ku Galileya. Aka kakaŵa kaumaliro kufikako ku malo agha pambere wandafwe.
Kukwambilira kwa ulendo wura, apo Yesu wakendanga muzi na muzi, wakasangana na ŵanalume 10 awo ŵakaŵa na nthenda ya vyoni. Nyengo zinyake, nthenda iyi yikurya viŵaro vya thupi, nga njoŵe, vigunwe, panji makutu. (Maŵazgo 12:10-12) Dango la Chiuta likatenge para munthu wali na vyoni wachemerezgenge kuti: “Nafipirwa, nafipirwa!” ndipo wakhalenge payekha.—Levitiko 13:45, 46.
Ntheura, ŵanalume 10 ŵara ŵakaŵa pataliko na Yesu. Kweni ŵakachemerezganga kuti: “Yesu, Msambizgi, mutilengere lusungu!” Yesu wakati waŵawona, wakati: “Lutani ndipo mukajilongore ku ŵasembe.” (Luka 17:13, 14) Apa wakalongora kuti wakachindikanga Dango la Chiuta, ilo likaŵapanga mazaza ŵasofi kuphalira munthu uyo wachira ku vyoni kuti ngwakutowa. Para ŵamuphalira nthena, munthu wakizangaso na kukhala pamoza na ŵanyake.—Levitiko 13:9-17.
Ŵavyoni ŵara ŵakaŵa na chigomezgo kuti Yesu wali na nkhongono zakuchitira minthondwe. Ŵakanyamuka kuya ku ŵasembe, nangauli ŵakaŵa kuti ŵandachire. Apo ŵakalutanga, ŵakatumbikika chifukwa cha kuŵa na chipulikano mwa Yesu. Ŵakamba kuwona kuti thupi lawo lawelerapo, ŵachira.
Ŵavyoni 9 pa awo ŵakachira ŵakalutilira na ulendo wawo. Kweni yumoza wakalutilira yayi. Munthu uyu wakaŵa Musamariya, ndipo wakawelera kukapenja Yesu. Chifukwa wuli? Munthu yura wakawonga chomene pa ivyo Yesu wakamuchitira. Munthu yura “wakachemerezganga na kupeleka uchindami kwa Chiuta.” Wakamanya kuti Chiuta ndiyo wamuchizga. (Luka 17:15) Wakati wamusanga Yesu, munthu yura wakajikama pamaso pake, wakamuwonga.
Yesu wakayowoya na ŵanthu awo ŵakamuzingilizga kuti: “Asi awo ŵatozgeka ŵanguŵapo 10? Kasi ŵanyake 9 ŵali nkhu? Kasi palije uyo wawelera kuti wazakapeleke uchindami kwa Chiuta, padera pa munthu uyu wa mtundu unyake?” Penepapo Yesu wakaphalira Musamariya yura kuti: “Wuka ndipo lutanga. Chipulikano chako chakuchizga.”—Luka 17:17-19.
Pakuchizga ŵavyoni 10 ŵara, Yesu wakalongora kuti Yehova Chiuta wakaŵa nayo. Sono yumoza wa 10 ŵara wakachira chifukwa cha ivyo Yesu wakachita, kweniso wakwenera kuti wakaŵa na chigomezgo cha kusanga umoyo. Pasono Chiuta wakuchizgaso ŵanthu kwizira mwa Yesu mu nthowa iyi yayi. Kweni para tili na chipulikano mwa Yesu, nase tiŵenge pa nthowa yakuya ku umoyo wamuyirayira. Kasi tikuwonga nga umo wakachitira Musamariya yura?


text:
Mafumbo Ghakufumira ku Ŵaŵazgi
Kasi mazgu gha Davide gha pa Salmo 37:25 na gha Yesu gha pa Mateyu 6:33 ghakung’anamura kuti Yehova wangazomerezga yayi kuti Mkhristu wasoŵerwe chakurya?
Wakayowoya mazgu agha chifukwa cha ivyo wakawona pa umoyo wake. Wakamanya makora kuti Chiuta wakupwelelera ŵanthu ŵake nyengo zose. (Sal. 37:25) Ndipouli, Davide wakang’anamuranga kuti muteŵeti wa Yehova wangaleka kusoŵerwa chakurya yayi.
Davide nayo wakakumananga na masuzgo nyengo zinyake. Chiyelezgero ni apo wakachimbiranga Sauli. Chakurya icho Davide wakaŵa nacho chikamara, ndipo wakapempha vingwa kuti iyo na ŵanalume awo wakaŵa nawo ŵarye. (1 Sam. 21:1-6) Ntheura pa nyengo iyi, Davide ‘wakalomba vyakurya.’ Ndipouli, pa nyengo yakusuzga iyi, wakamanyanga kuti Yehova wandamuside. Fundo njakuti mu Baibolo palije apo pakuyowoya kuti Davide wakapempheskanga vyakurya kuti waŵe wamoyo.
Pa Mateyu 6:33, Yesu wakati Chiuta wapelekenge vinthu vyakukhumbikwa ku ŵateŵeti ŵake ŵakugomezgeka, ŵeneawo ŵakuŵika vinthu vya Ufumu pakwamba mu umoyo wawo. Iyo wakati: “Ipo lutilirani kupenja dankha ufumu na urunji wake, ndipo vinthu vinyake vyose ivi [nga ni vyakurya, vyakumwa, na vyakuvwara] visazgikengeko kwa imwe.” Ndipouli, Yesu wakalongora kuti chifukwa cha nthambuzgo, “ŵabali” ŵake ŵangaŵa na njara. (Mat. 25:35, 37, 40) Ivi ndivyo vikachitikira mpositole Paulosi. Nyengo zinyake wakaŵanga na njara na nyota.—2 Kor. 11:27.
Yehova wakutiphalira kuti tikumanenge na nthambuzgo zinandi. Iyo wangazomerezga kuti tisoŵerwe vinthu vyakukhumbikwa kuti tovwire pakuzgora Dyabulosi. (Job 2:3-5) Mwachiyelezgero, Ŵakhristu ŵanyithu, nga ni awo ŵakaŵikika mu misasa yakuyuzgirako ŵanthu ya Nazi, ŵakumana na masuzgo ghakuru chifukwa cha nthambuzgo. Nthowa yiheni chomene iyo Ŵanazi ŵakayezgeranga Ŵakaboni kuti ŵathere, nkhuŵanora chakurya. Ŵakaboni ŵakugomezgeka ŵakalutilira kupulikira Yehova, ndipo iyo wakaŵasida yayi. Wakazomerezga kuti ŵakumane na chiyezgo ichi nga umo wakuzomerezgera kuti Ŵakhristu wose ŵakumanenge na viyezgo vyakupambanapambana. Ndipouli, Yehova wakovwira wose awo ŵakusuzgika chifukwa cha zina lake. (1 Kor. 10:13) Tikwenera kukumbuka mazgu agho ghali pa Ŵafilipi 1:29 ghakuti: ‘Kwa imwe kuli kupika mwaŵi wa kuŵa na chipulikano mwa Khristu, apo pera chara, kweniso wa kusuzgika chifukwa cha iyo.’
Yehova wali kulayizga kuti waŵenge na ŵateŵeti ŵake. Mwachiyelezgero, pa Yesaya 54:17,18 pakuti: “Palije homwa ilo lafulikira iwe tilisakate.” Layizgo ili na ghanyake ghakuyanako nalo, ghakulongora kuti Chiuta wavikilirenge ŵanthu ŵake nga gulu. Ndipouli, Mkhristu waliyose payekha wangakumana na viyezgo, na kukomeka wuwo nyengo zinyake.


text: 4 “Ndipo iwe, mwana wa munthu, utore njerwa na kuyiŵika panthazi pako. Udindepo msumba wa Yerusalemu.2 Uwuzingilizge na ŵankhondo+ ndipo uzenge linga la nkhondo kuzingilizga msumba wose.+ Wimike chibumira chakulwerapo nkhondo+ ndiposo uzenge msasa wa ŵasilikari, kweniso uwuzingilizge na vilwero vyankhondo vyakugumulira.+3 Utore chibenekelero chachisulo ndipo uchiyimike nga ni linga lachisulo pakati pa iwe na msumba. Kufuma apo, ulazge chisko chako ku msumba kwimikana nawo, ndipo msumba uŵe wakuzingilizgika na ŵankhondo, iwe uwuzingilizge. Ichi ntchimanyikwiro ku nyumba ya Israyeli.+4 “Ugonere kumazere na kuŵika kwananga kwa nyumba ya Israyeli pa iwe.+ Uyeghenge kwananga kwawo kuyana na unandi wa mazuŵa agho ugonerenge ku chigaŵa chimoza.5 Nikupimirenge mazuŵa 390, kuyana na unandi wa vyaka vya kwananga kwawo.+ Ndipo iwe uyeghenge kwananga kwa nyumba ya Israyeli.6 Iwe ufiske mazuŵa agha.“Ndipo ugoneso pasi kachiŵiri, ugonere kumalyero. Ndipo uyeghenge kwananga kwa nyumba ya Yuda+ kwa mazuŵa 40. Nakupimira zuŵa limoza kwimira chaka chimoza, zuŵa limoza kwimira chaka chimoza.7 Pamasinda, na woko lako lambura kudikiskika ukazgokere chisko chako ku msumba wa Yerusalemu+ wakuzingilizgika na ŵankhondo, ndipo ukachime kwimikana na msumba uwo.8 “Wona! Nikukakenge na vingwe* kuti ungazgokeranga uku na uku chara, m’paka ufiske mazuŵa ghako ghakuti uwuzingilizge.9 “Utore tirigu, balere, mandondo,* mphoza, malezi, na kusemeti ndipo uviŵike mu chiŵiya chimoza na kujipangira chingwa. Pakuti ndicho uryenge kwa mazuŵa 390 agho ugonerenge chigaŵa chimoza.+10 Zuŵa lililose upimenge na kurya chakurya chakukwana mashekele 20.* Uryenge pa nyengo zakutemeka.11 “Umwenge maji ghakuchita kupima, ghaŵenge ghakukwana chigaŵa chimoza cha vigaŵa 6 vya hini.* Umwenge pa nyengo zakutemeka.12 “Uzakarye nga ntchibama cha balere, uzakachiwotchere pamaso pawo ndipo mavi ghakomira gha ŵanthu ndigho ghazakaŵe nga ni nkhuni.”13 Yehova wakayowoyaso kuti: “Umu ndimo Ŵaisrayeli ŵamulyera chingwa chawo chakufipirwa pakati pa mitundu iyo niŵambininiskirengeko.”+14 Ndipo ine nkhati: “Nthena yayi, Fumu Yikuru Yehova! Kufuma pa wanichi wane m’paka sono nindafipiskikepo mwa kurya nyama yakuti yafwa yekha panji yakuti yatwazulika na chikoko,+ ndipo palije nyama yakufipirwa iyo yili kunjirapo pa mulomo wane.”+15 Ntheura wakati kwa ine: “Napulika, nakuzomerezga kuti utore mavi gha ng’ombe m’malo mwa mavi gha ŵanthu, kuti ndigho ghaŵe nkhuni zakotchera chingwa chako.”16 Wakatiso kwa ine: “Mwana wa munthu, sono nkhuphyora tumakuni* twako twa vingwa* mu Yerusalemu,+ ndipo ŵanthu ŵenjerwenge chomene pakurya chingwa chawo chakuchita kupima,+ kweniso ŵatenthemenge chomene pakumwa maji ghawo ghakuchita kupima.+17 Ichi chizamuchitika mwakuti para ŵazakasoŵa chingwa na maji, ŵazamuti waka zakaka pakulaŵiskana yumoza na munyake ndipo ŵazamughanda chifukwa cha kwananga kwawo.


text:
Mafumbo Ghakufumira ku Ŵaŵazgi
Kasi kubamphika pamoza tumakuni tuŵiri uto tukuzunulika mu Ezekiyeli 37 kukung’anamurachi?
Kwizira mwa ntchimi Ezekiyeli, Yehova wakachima kuti Ŵaisrayeli ŵazamuwelera ku Charu Chalayizgano ndipo ŵazamuŵaso rmtundu umoza wakukolerana. Kweniso uchimi uwu ukayowoyerathu kuti ŵanthu ŵa Chiuta ŵazamuŵa ŵakukolerana mu mazuŵa ghaumaliro.
Yehova wakaphalira ntchimi Ezekiyeli kulemba pa tumakuni tuŵiri. Kasi wakati walembe vichi? Yehova wakati pa kakhuni kakwamba walembe kuti: “Nkha Yuda na ŵana ŵa Israyeli awo ŵali nayo pamoza.” Ndipo pa kakhuni kachiŵiri walembe kuti: “Nkha Yosefe, nkhakhuni ka Efurayimu na nyumba yose ya Israyeli iyo yili nayo pamoza.” Yehova wakaphaliraso Ezekiyeli kuti wabamphike tumakuni tuŵiri utu pamoza “mwakuti tuŵe waka kakhuni kamoza mu woko” lake.—Ezek. 37:15-17.
Kasi zina lakuti “Efurayimu” likwimira vichi? Yerobowamu uyo wakaŵa themba lakwamba la mafuko 10 ghakumpoto, wakafuma mu fuko la Efurayimu ilo likaŵa lankhongono chomene. (Doto. 33:13, 17; 1 Mathe. 11:26) Fuko ili likafuma mwa Efurayimu, mwana wa Yosefe. (Maŵa. 1:32, 33) Yosefe wakapokera vitumbiko vyapadera chomene kwa adada ŵake a Yakhobe. Lekani kakhuni ako kakayimiranga ufumu wa mafuko 10 ghakumpoto kakachemeka kuti “nkhakhuni ka Efurayimu.” Pa nyengo iyo Ezekiyeli wakalemberanga uchimi wa tumakuni tuŵiri utu, pakaŵa kuti pajumpha kale nyengo yitali kufuma apo Ŵaisrayeli ŵa mu ufumu wakumpoto ŵakatolekera ku wuzga na Ŵasiriya mu 740 B.C.E. (2 Mathe. 17:6) Pamanyuma, Ufumu wa Siriya ukathereskeka na Ufumu wa Babuloni ndipo Ŵaisrayeli awo ŵakaŵa ku wuzga ŵakamba kuwusika na Ŵababuloni. Pa nyengo iyo Ezekiyeli wakalemberanga uchimi uwu, Ŵaisrayeli ŵakaŵa waka palipose mu Ufumu wa Babuloni.
Mu 607 B.C.E., ufumu wakumwera wa mafuko ghaŵiri ukatolekera ku wuzga ku Babuloni. Ŵaisrayeli ŵa mu ufumu wakumpoto awo ŵakakoreka yayi wuzga na Ŵasiriya, ŵakwenera kuti nawo pa nyengo iyi ŵakakoleka na Ŵababuloni. Mafumu gha mu fuko la Yuda ndigho ghakalamuliranga mafuko ghaŵiri gha ufumu wakumwera. Kweniso pa nyengo iyi ŵasembe ŵakakhalanga ku Yuda chifukwa ŵakateŵeteranga pa tempile ku Yerusalemu. (2 Mid. 11:13, 14; 34:30) Ntheura chikaŵa chakwenelera kuti kakhuni ako kakalembeka kuti “nkha Yuda,” kayimire mafuko ghaŵiri gha ufumu wakumwera.
Kasi mphawuli apo tumakuni tuŵiri utu tukabamphikika pamoza? Mukaŵa mu 537 B.C.E., apo Ŵaisrayeli ŵakafumira ku wuzga na kuwelera kukazengaso tempile ku Yerusalemu. Ŵanthu ŵa mu ufumu wakumpoto na wakumwera ŵakawelera pamoza kufuma ku wuzga. Ntheura ŵana ŵa Israyeli ŵakaŵaso ŵakugaŵikana yayi. (Ezek. 37:21, 22) Ŵaisrayeli ŵakambaso kusopa Yehova mwakukolerana. Yesaya na Yeremiya nawo, ŵakayowoyerathu kuti mafuko 10 gha Israyeli na mafuko ghaŵiri gha Yuda ghazamuphemanaso.—Yes. 11:12, 13; Yer. 31:1, 6, 31.
Kasi ntchivichi icho uchimi uwu ukayowoyerathu pa nkhani yakusopa kwaunenesko? Uchimi uwu ukayowoyerathu kuti Yehova wazamovwira kuti ŵanthu wose awo ŵakumusopa ŵaŵe ŵakukolerana nga “kakhuni kamoza.” (Ezek. 37:18, 19) Kasi awo ŵakusopa Yehova mbakukolerana nadi mazuŵa ghano? Enya. Uchimi uwu ukamba kufiskika mu 1919, apo Yehova pachoko na pachoko wakamba kunozga vinthu mu gulu lake na kovwira ŵanthu ŵake kuti ŵamuteŵeterenge mwakukolerana. Nangauli pakwamba Satana wakayezga kuti wagaŵaniske ŵanthu ŵa Chiuta, kweni vikamutonda.
Mu 1919, ŵateŵeti ŵanandi ŵa Chiuta ŵakaŵa na chilindizga chakukalamulira na Yesu kuchanya nga ni mathemba na ŵasembe. (Chivu. 20:6) Ŵanthu aŵa ŵakaŵa nga ni ‘kakhuni ka Yuda.’ Kweni mukuluta kwanyengo, ŵanthu ŵanandi awo ŵazamukhala kwamuyirayira pa charu chapasi, ŵabamphikana panji kuti kukolerana na Ŵayuda ŵauzimu aŵa. (Zek. 8:23) Awo ŵazamukhala pa charu chapasi ŵali nga ni ‘kakhuni ka Yosefe.’
Awo ŵamuwusa na Yesu kuchanya pamoza na awo ŵazamukhala pa charu chapasi, ŵakuteŵetera Yehova mwakukolerana. Wose ŵakulongozgeka na Themba Yesu Khristu, uyo wakuchemekaso kuti “muteŵeti wane Davide.” (Ezek. 37:24, 25) Yesu wakalombera ŵalondezgi ŵake kuti ‘wose ŵaŵenge ŵamoza, umo Adada ŵake ŵaliri mu umoza na iyo.’ * (Yoh. 17:20, 21) Iyo wakayowoyerathu kuti ŵalondezgi ŵake ŵakuphakazgika awo ŵakupanga kamskambo kachoko pamoza na ‘ŵamberere zinyake,’ ŵazamuŵa “mskambo umoza.” Wose ŵazamuŵa pasi pa “muliska yumoza.” (Yoh. 10:16) Yesu wakalongosora makora kuti ŵateŵeti wose ŵa Yehova, awo ŵakuluta kuchanya na awo ŵazamukhala pa charu chapasi, mbakukolerana.
^ ndime 6 Apo Yesu wakayowoyanga za chimanyikwiro cha mazuŵa ghaumaliro, wakayowoya ntharika zinandi. Ntchakukondweska kuti pakwamba wakayowoya za “muzga wakugomezgeka na wavinjeru.” Muzga uyu nkhagulu kachoko ka ŵabali awo ŵakulongozga ŵanthu ŵa Chiuta pa charu chapasi mazuŵa ghano. (Mat. 24:45-47) Pamanyuma, wakayowoya ntharika izo zikulongosora chomene za awo ŵakuluta kuchanya. (Mat. 25:1-30) Paumaliro, Yesu wakayowoya za awo ŵazamukhala pa charu chapasi awo ŵakovwira ŵabali ŵake, ŵakuphakazgika. (Mat. 25:31-46) Mazuŵa ghano napo, uchimi wa Ezekiyeli ukuyowoya dankha za awo ŵali na chilindizga chakuluta kuchanya. Nangauli ufumu wa mafuko 10 ukwimira awo ŵazamukhala pa charu chapasi yayi, kweni ivyo vikulongosoreka mu uchimi uwu vikutikumbuska kuti ŵakuphakazgika na ŵamberere zinyake mbakukolerana chomene pakuteŵetera Yehova.


text: 14 Yehova wazamuchitira lusungu Yakhobe,+ ndipo wazamusankhaso Israyeli.+ Wazamuŵakhazika* mu charu chawo,+ ndipo ŵalendo ŵazamwiza kwa iwo na kudemelera ku nyumba ya Yakhobe.+2 Ŵanthu ŵa mitundu yinyake ŵazamutora Ŵaisrayeli na kuŵawezgera kukwawo, ndipo nyumba ya Israyeli yizamutora ŵanthu aŵa na kuŵazgora ŵateŵeti ŵawo ŵanalume na ŵanakazi+ mu charu cha Yehova. Ŵazamutora awo ŵakaŵakora wuzga na kuŵa na mazaza pa awo ŵakaŵasuzganga.3 Mu zuŵa ilo Yehova wakumupumuzgani ku vyakuŵinya, suzgo, na wuzga unonono ivyo ŵakamunyekezgani navyo,+4 muzamuyowoyera themba la Babuloni ntharika iyi:“Uyo wakasuzganga ŵanyake wamara.Kuyuzgika kwamara nadi.+5 Yehova waphyora ndodo ya muheni,Nthonga ya ŵakuwusa,+6 Mweneuyo mu kutukutwa wakatimbanga ŵanthu na mafayiti kwambura kuleka,+Uyo mu ukali wakathereskanga mitundu na nthambuzgo zambura kumara.+7 Charu chose chapasi sono chapumura, kuli yii.Ŵanthu ŵakuchemerezga mwachimwemwe.+8 Nanga ni makuni gha junipa ghakusekelera pa iwe,Pamoza na makuni gha sidara gha ku Lebanoni.Ghakuti, ‘Umo uli kuwira,Palije wakudumura makuni uyo wiza kuzakatiwukira.’9 Nanga ni Dindi* layaghayikaKukupokelera para ukwiza.Chifukwa cha iwe, likuwuska wose awo ŵali mu nyifwa,Ŵalongozgi* wose ŵankhaza ŵa charu.Likuwuska mathemba ghose gha ŵamitundu mu vitengo vyawo.10 Wose ŵakuyowoya, ŵakuti kwa iwe:‘Kasi nawe walopwa nga ndise?Kasi wayana waka na ise?11 Kunotha kwako kwakhizgikira ku Dindi,*Kulira kwa vyakwimbira vyako vya vingwe.+Wagona pachanya pa mpholozi nga ni bedi,Ndipo chakudika chako ni minyoloro.’12 Waphawuka kufuma kuchanya,Iwe wakuŵala, mwana wa matandakucha.Wadumulikira pasi,Iwe ukathereskanga mitundu.+13 Ukati mu mtima wako: ‘Nikwelerenge kuchanya.+Nikwezgenge chitengo chane pachanya pa nyenyezi za Chiuta,+Nikhalenge pa phiri la kuwunganapo,Ku vigaŵa vyakutali chomene vya kumpoto.+14 Nikwerenge pachanya pa mabingu.Kuti niyane na Wapachanya Nkhanira.’15 M’malo mwake, ukhizgikirenge ku Dindi,*Ku vigaŵa vyapasi chomene vya khululu.16 Awo ŵakukuwona ŵakudodoliskenge.Ŵakulaŵisiskenge, na kuyowoya kuti:‘Asi munthu uyu ndiyo wakasunkhunyanga charu chapasi,Uyo wakatenthemeska maufumu,+17 Uyo wakazgora charu chakukhalamo ŵanthu nga ni mapopaNa kubwangandura misumba yake,+Mweneuyo wakakananga kuwezgera ŵakayidi kukwawo?’+18 Mathemba ghanyake ghose gha ŵamitundu,Enya, ghose ghakugona mu uchindami,Waliyose mu dindi lake.*19 Kweni iwe watayika kwambura dindi,Nga ni mphukira yakuseluska,Wavwalikika na ŵakukomeka awo ŵakagwazika na lupanga,Awo ŵakukhilira ku malibwe gha khululu,Nga ntchitanda icho ŵakukandapo na malundi.20 Uŵenge nawo yayi mu dindi,Chifukwa ukaparanya charu chako,Ukakoma ŵanthu ŵako.Mphapu ya ŵakuchita uheni yizamuchemekaso zina chara.21 Nozgani chakukomerapo ŵana ŵakeChifukwa cha mulandu wa ŵasekuru ŵawo,Mwakuti ŵaleke kuwukaso na kupoka charu chapasiNa kuzuzga charu na misumba yawo.”22 “Nizamuwuka kwimikana nawo,”+ wakuti Yehova wa mawumba.“Ndipo mu Babuloni nizamuphyeramo zina, wakukhalapo, ŵana, na mphapu,”+ wakuti Yehova.23 “Nizamumuzgora malo ghakukhalamo vinungu na chigaŵa cha visapa, ndipo nizamumuphyera na chiphyelero cha pharanyiko,”+ wakuti Yehova wa mawumba.24 Yehova wa mawumba walapa kuti:“Nga umo nakhumbira, ndimo vichitikirenge,Ndipo nga umo nadumulira, ndimo viŵirenge.25 Nizamuphwanya Muasiriya mu charu chane,Ndipo nizamumukandira pasi pa mapiri ghane.+Goliwoli lake lizamufumiskikapo pa iwo,Ndipo katundu wake wazamuwuskikapo pa viŵegha vyawo.”+26 Ichi ndicho chadumulikira* charu chose chapasi,Ndipo ili ndilo ni woko ilo lanyoloskeka* kwimikana na mitundu yose.27 Pakuti Yehova wa mawumba wakaka fundo,Kasi ni njani wangayitimbanizga?+Woko lake lanyoloskeka,Kasi ni njani wangalikhwinyatiska?+28 Mu chaka icho Themba Ahazi wakafwira,+ uthenga uwu ukayowoyeka:29 “Ungasekeleranga chara, iwe Filisitiya, waliyose wa imwe,Chifukwa chakuti nthonga ya uyo wakakutimbanga yaphyoka.Pakuti pa msisi wa njoka+ pafumenge njoka yapoyizoni,+Ndipo mphapu yake yiŵenge njoka yamoto yakuduka muchanya.30 Apo mwana wakwamba wa munthu wakuyuyuka, wakurya,Na mukavu wakugona mwakufwasa,Nikomenge msisi wako na njara,Ndipo uyo wakhalako kwa iwe wakomekenge.+31 Lira, iwe chipata! Kolomoka, iwe msumba!Iwe Filisitiya, mose imwe musongonokenge mtima!Pakuti josi likufuma kumpoto,Ndipo palije wakuguguzika waka pa gulu lawo.”32 Kasi ŵaghazgore wuli mathenga gha mtundu?Kuti Yehova wazenga fawundeshoni* ya Ziyoni,+Ndipo ŵanthu ŵake ŵakuyuyuka ŵabisamenge mwa iyo.


text:
Kasi mungatemwa kuŵerenga nkhani iyi mu %%?
Baibolo la pa Intaneti
MALEMBA GHAKUPATULIKA MU MANG'ANAMULIRO GHA CHARU CHIPHYA
Kasi mungatemwa kuŵerenga nkhani iyi mu %%?
4 Elifazi+ Mutemani wakazgora kuti:
2 “Kasi vikuseluskenge usange munyake wakuyezga kuyowoya nawe?
Pakuti ni njani uyo wangajikora kuti waleke kuyowoya?
3 Wona! Iwe wasambizga ŵanandi,
Ndipo ukakhozganga mawoko ghakulopwa.
4 Mazgu ghako ghakawuskanga waliyose uyo wakhuŵara,
Ndipo ukakhozganga awo makongono ghawo ghalopotoka.
5 Kweni sono chawira iwe, ndipo wathika lusoko,
Chakhwaska iwe, ndipo wahangayika nacho.
6 Kasi ukukhwima mtima yayi pakuti ukopa Chiuta?
Kasi nthowa yako yaurunji+ yikukupa chigomezgo yayi?
7 Kumbuka: Kasi ni munthu nju wambura mulandu uyo wali kulangikapo?
Mphawuli apo wakunyoloka wali kuparanyikapo?
8 Icho ine nawona ntchakuti awo ŵalima viheni,
Na awo ŵakuseŵa masuzgo, ŵakuvuna vyenevivyo.
9 Ŵakuparanyika na mvuchi wa Chiuta,
Ndipo ŵakumara na kuphulika kwa ukali wake.
10 Nkhalamu yikubangura, ndipo mwana wa nkhalamu wakuwuluma,
Kweni nanga ni mino gha nkhalamu zankhongono ghakuphyoka.
11 Nkhalamu yikufwa chifukwa cha kusoŵa nyama,
Ndipo ŵana ŵa nkhalamu ŵakumbininika.
12 Mazgu ghakiza kwa ine kuubende,
Ndipo khutu lane likapulika kuphwepwerezga kwake.
13 Nkhasuzgika maghanoghano chifukwa cha mboniwoni izo nkhawona usiku,
Apo tulo tuzito tukuwira ŵanthu,
14 Kumbwambwantha kwakofya kukiza pa ine,
Viwangwa vyane vyose vikazura na chitenthe.
15 Mzimu ukajumpha pamaso pane,
Sisi la thupi lane likati nyalunyalu!
16 Ndipo ukimilira jojololo,
Kweni nkhamanya yayi kawonekero kake.
Chinthu chikaŵa kunthazi kwane,
Kukaŵa bata, ndipo nkhapulika mazgu ghakuti:
17 ‘Kasi munthu wangaŵa murunji kuluska Chiuta?
Kasi munthu wangaŵa wakutowa kuluska Mlengi wake?’
18 Wona! Ŵateŵeti ŵake wakuŵagomezga yayi,
Ndipo ŵangelo ŵake wakuŵasanga vifukwa.
19 Ntheura kuli wuli ŵanthu awo ŵakukhala mu nyumba za dongo,
Awo ŵakujinthika mu fuvu,+
Awo ŵakutikinyulika luŵiro nga ni fufuzi!
20 Ŵakutikinyulikirathu kufuma mulenji m’paka mise,
Ŵakuparanyika kwamuyirayira, ndipo palije uyo wakuŵikako mahara.
21 Asi ŵali nga ni hema ilo chingwe chake ŵagulura?
Ŵakufwa kwambura vinjeru.
Tumizgani
Tumizgani
Yobu 4
Malemba Ghakupatulika mu Mang’anamuliro gha Charu Chiphya
https://www.jw.org/finder?docid=1001061103&Book=18&Chapter=4&wtlocale=TB&srcid=share
Chitumbuka
mailto:?body=Ŵazgani Baibolo pa Intaneti%0a%0ahttps%3A%2F%2Fwww.jw.org%2Ffinder%3Fdocid%3D1001061103%26Book%3D18%26Chapter%3D4%26wtlocale%3DTB%26srcid=share&subject=Ŵazgani Baibolo pa Intaneti
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


text:
MUTU 52
Wakalyeska Ŵanthu Ŵanandi na Tuvingwa Tuchoko Waka na Somba
MATEYU 14:13-21 MARIKO 6:30-44 LUKA 9:10-17 YOHANE 6:1-13
YESU WAKALYESKA ŴANALUME 5,000
Ŵapositole 12 ŵakakondwa chomene kupharazga mu Galileya yose. Ŵakaphalira Yesu “vinthu vyose ivyo ŵakachita na kusambizga.” Mphake kuti ŵakavuka chomene. Ŵakaŵavya na nyengo yakulyera wuwo chifukwa ŵanthu ŵanandi ŵakizanga na kuluta. Ntheura Yesu wakaŵaphalira kuti: “Zaninge, imwe mwekha ku malo ghamayiyi na kupumulapo pachoko.”—Mariko 6:30, 31.
Ŵakakwera boti, panji pafupi na Kaperenaumu, na kunjilira kwaŵekha, kumafumiro gha dazi kwa Mlonga wa Yorodani kujumpha Betesayida. Kweni ŵanthu ŵanandi ŵakaŵawonanga apo ŵakafumangapo, ndipo ŵanandiso ŵakamanya. Ŵanthu wose ŵakachimbira mumphepete pera ndipo apo boti ilo mukaŵa Yesu na ŵasambiri likafikanga ku mtunda, ŵanthu ŵakaŵa kuti ŵafika kale.
Yesu wakakhira boti. Wakawona mzinda wa ŵanthu ndipo chitima chikamukora chifukwa ŵakaŵa nga ni mberere zambura muliska. Ntheura “wakamba kuŵasambizga vinthu vinandi” vya Ufumu. (Mariko 6:34) Kweniso “wakachizga awo ŵakaŵa ŵalwari.” (Luka 9:11) Kanyengo kakati kajumphapo, ŵasambiri ŵakati kwa Yesu: “Malo agha ngamayiyi ndipo nyengo yamara kale, wezgani mizinda kuti yilute mu mizi yikajigulire vyakurya.”—Mateyu 14:15.
Yesu wakazgora kuti: “Ŵakwenera kuluta yayi. Imwe ndimwe muŵape chakuti ŵarye.” (Mateyu 14:16) Nangauli Yesu wakamanyanga kale icho wachitenge, kweni wakakhumbanga kumuyezga Filipu. Wakamufumba kuti: “Kasi tamugura nkhu vingwa vyakuti ŵanthu aŵa ŵarye?” Wakafumba Filipu chifukwa pakwake pakaŵa pa Betesayida, pafupi na malo agha. Kweni ŵakatenge ŵakwaniskenge yayi kugura vingwa vyakukwana. Pakaŵa ŵanalume 5,000. Para tingasazgako ŵanakazi na ŵana, mbwenu chiŵelengero ichi chinjirengemo kaŵiri. Filipu wakazgora kuti: “Vingwa vya madinari 200 [dinari ghakaŵa malipiro gha zuŵa limoza] vingaŵakwana chara nanga waliyose tingamupa kachokokachoko.”—Yohane 6:5-7.
Andireya wakayowoya mazgu ghakulongora kuti vingachitika yayi kulyeska ŵanthu wose ŵara. Wakati: “Pali msepuka uyo wali na vingwa vinkhondi vya balere na tusomba tuŵiri. Kasi ivi vingaŵakwana ŵanthu wose aŵa?”—Yohane 6:9.
Nyengo ya chifuku yikaŵa kuti yajumpha waka. Paska la mu 32 C.E. likaŵa pafupi kuchitika. Malo ghose gha mapiri ghakaŵa na utheka wakubiliŵira. Yesu wakaphalira ŵasambiri ŵake kuti ŵaphalire ŵanthu kuti ŵakhale pa utheka mu magulu gha ŵanthu 50 na 100. Wakatora vingwa vinkhondi na somba ziŵiri na kuwonga Chiuta. Kufuma apo, wakamenya vingwa na kugaŵa somba. Pamanyuma wakapeleka ku ŵasambiri ŵake kuti ŵagaŵire ŵanthu. Chakuzizwiska ntchakuti ŵanthu wose ŵakarya na kukhuta.
Kufuma apo, Yesu wakaphalira ŵasambiri ŵake kuti: “Wunjikani pamoza vimenyu ivyo vyakhalapo kuti paleke kusakazika kanthu.” (Yohane 6:12) Ŵakawunjika vimenyu vyakuzura vidunga 12.


text: 19 Mu mazuŵa ghara, mu Israyeli mukaŵavya themba.+ Kukaŵa Mulevi munyake uyo wakakhalanga mu chigaŵa chakutali cha mapiri cha Efurayimu.+ Mulevi uyu wakatora mwanakazi wa ku Betelehemu+ mu Yuda kuŵa muwoli wake.2 Kweni mwanakazi wake wakaŵa wambura kugomezgeka kwa iyo, ndipo wakapunthuka* na kuluta ku nyumba ya wiske ku Betelehemu mu Yuda. Wakakhalako myezi yinayi.3 Mfumu wake wakamulonda kukamunyengelera kuti wizeso. Wakanyamuka na muteŵeti wake pamoza na mbunda ziŵiri. Wakati wafika, mwanakazi wakamunjizga mu nyumba ya wiske. Awiske ŵa mwanakazi ŵakati ŵamuwona mwanalume yura ŵakasekelera chomene.4 Ntheura awiskevyara, wiske wa mwanakazi wakamulindika kuti wakhale nawo mazuŵa ghatatu. Ŵakaryanga na kumwa, ndipo Mulevi uyu wakagonanga kwenekuko.5 Pa zuŵa lachinayi, ŵakati ŵawuka mulenjilenji kuti ŵalutenge, awiske ŵa mwanakazi ŵakati kwa mukweni wawo: “Urye dankha kuti usange nkhongono,* ndipo ulutenge.”6 Ntheura ŵakakhala pasi, wose ŵakarya na kumwa pamoza. Pamanyuma awiske ŵa mwanakazi ŵakati kwa munthu yura: “Naŵeya, gona usiku uno ndipo usangwe.”*7 Mwanalume yura wakati wawuka kuti walutenge, awiskevyara ŵakamuŵeyelera ndipo wakagonaso.8 Wakati wawuka mulenjilenji pa zuŵa lachinkhondi kuti walutenge, awiske ŵa mwanakazi ŵakati: “Urye dankha kuti usange nkhongono.”* Ŵakazinazina m’paka mise, ndipo wose ŵakaryanga.9 Mwanalume uyu wakati wawuka kuti walutenge na mwanakazi wake, pamoza na muteŵeti wake, awiskevyara ŵakati kwa iyo: “Wona sono kwafipa kale. Nkhukuŵeya gonaso. Apa zuŵa lamara kale. Gonaso ndipo mtima wako usangwe. Namachero ungachelera na kuluta kukwako.”*10 Kweni mwanalume yura wakakhumba chara kuti wagoneso. Ntheura wakawuka na kwenda m’paka ku Yebusi, ndiko kuti, Yerusalemu.+ Wakaŵa na mbunda ziŵiri zakwendapo pamoza na mwanakazi wake na muteŵeti wake.11 Ŵakati ŵafika kufupi na Yebusi, zuŵa likaŵa kuti lili pafupi kunjira. Ntheura muteŵeti wakati kwa fumu yake: “Kasi tingapatukira pa msumba uwu wa Ŵayebusi kuti ndiko tigone?”12 Kweni fumu yake yikati: “Tileke kupatukira ku msumba wa ŵanthu ŵachilendo awo Mbaisrayeli chara. Tilutilire m’paka tikafike ku Gibeya.”+13 Ndipo wakati kwa muteŵeti wake: “Tiye tendeskenge kuti panji tingakafika ku ghamoza mwa malo agha. Tamugona mu Gibeya panji mu Rama.”+14 Ŵakalutilira kwenda, ndipo dazi likamba kuŵanjilira apo ŵakaŵa pafupi na Gibeya, msumba wa Benjamini.15 Ntheura ŵakima na kupatukira mu Gibeya kuti ŵagone mwenemumo. Ŵakati ŵanjira, ŵakakhala pasi mu luŵaza lwa msumba, kweni pakaŵavya uyo wakaŵanjizga mu nyumba yake kuti ŵagone.+16 Mise yeneyira, kukiza mwanalume muchekuru uyo wakafumanga ku ntchito zake ku munda. Wakaŵa wakufuma ku chigaŵa cha mapiri cha Efurayimu+ kweni pa nyengo iyi wakakhalanga mu Gibeya, ndipo wakakhalamo kanyengo kachoko waka. Ŵanthu awo ŵakakhalanga mu msumba uwu ŵakaŵa Ŵabenjamini.+17 Wakati walaŵiska, wakawona mulendo mu luŵaza lwa msumba. Ntheura muchekuru yura wakati: “Kasi mukuya nkhu, ndipo mwafuma nkhu?”18 Iyo wakati: “Tafuma ku Betelehemu wa Yuda ndipo tikuya ku chigaŵa chakutali cha mapiri cha Efurayimu, ndiko nkhukwithu. Nkhaluta ku Betelehemu mu Yuda,+ ndipo nkhuluta ku nyumba ya Yehova,* kweni palije uyo waninjizga mu nyumba yake.19 Tili na utheka na vyakurya vyakukwana vya mbunda.+ Tiliso na vingwa+ na vinyo, vya ine, mwanakazi uyu na muteŵeti withu. Vyose tili navyo.”20 Kweni muchekuru yura wakati: “Mtende uŵe namwe. Nimupaninge vyose ivyo mukukhumbikwira. Kweni kugona mu luŵaza ndiko chara.”21 Ntheura wakaŵanjizga mu nyumba yake na kupeleka vyakurya ku mbunda. Pamanyuma ŵakageza malundi, ndipo ŵakarya na kumwa.22 Apo ŵakaŵa kuti ŵakukondwa, ŵanthu ŵawakawaka ŵa mu msumba ŵakazingilizga nyumba yira ndipo ŵakatimbanga pa chijaro. Ŵakayowoyanga kwa muchekuru yura, mweneko wa nyumba kuti: “Fumiskira kuno mwanalume uyo wiza mu nyumba yako, kuti tigone nayo.”+23 Penepapo mweneko wa nyumba wakafuma, wakati: “Yayi, ŵabali ŵane. Mungachitanga uheni uwu chara. Naŵeya, munthu uyu ni mulendo mu nyumba yane. Mungachitanga chinthu chakulengeska ichi chara.24 Pano pali mwana wane msungwana uyo wandagonepo na mwanalume, kweniso pali mwanakazi wa munthu uyu. Lekani niŵafumiske kuti muŵalengeske, usange mukukhumba.*+ Kweni mungachitanga chara chinthu chakulengeska ichi kwa mwanalume uyu.”25 Kweni ŵanalume ŵara ŵakakana kumupulikira, ntheura Mulevi yura wakakora mwanakazi wake+ na kumufumiskira kwa iwo. Ŵakamukolelera na kumunanga usiku wose wura m’paka ngwee. Kumatandakucha, ŵakamuleka kuti walutenge.26 Mulenjilenji mwanakazi wakiza na kuwa pa mulyango wa nyumba iyo mukaŵa fumu yake, ndipo wakagona penepapo m’paka kukangweluka.27 Fumu yake yikati yawuka mulenji na kujura vijaro kuti yifume na kulutizga ulendo wake, yikawona mwanakazi wagona pa mulyango wa nyumba thafya, uku mawoko ghake ghali pa chijaro.28 Wakati kwa mwanakazi: “Wuka, tilutenge.” Kweni wakamuzgora yayi. Penepapo mwanalume yura wakamukwezga mwanakazi pa mbunda na kunyamuka kuya kukwake.29 Wakati wafika ku nyumba yake wakatora chimayi, wakakora mwanakazi wake na kumudumura vipitika 12, wakavitumizga mu vigaŵa vyose vya Israyeli.30 Waliyose uyo wakachiwona ichi wakati: “Chinthu chanthena ichi chindachitikepo, panji kuwonekapo kufuma pa zuŵa ilo Ŵaisrayeli ŵakafumira mu charu cha Eguputo m’paka lero. Muchighanaghanire,* mukhale pasi,+ ndipo mutiphalire chakuchita.”


text:
Ŵakawona Malayizgo gha Chiuta nga Ghafiskika Kale
“Ŵakapokera chara kufiskika kwa malayizgo, kweni ŵakaghawonera patali.”
1. Kasi uwemi wa kughanaghanira vinthu vyamunthazi ngwakuti wuli? (Wonani chithuzithuzi chakwamba.)
TAŴANTHU tikutemwa kughanaghanira vinthu ivyo tindaviwonepo. Ndimo Yehova wali kutilengera. Ntheura tikughanaghanira ivyo vizamuchitika munthazi na kunozgekera. Yehova wakumanya ivyo vizamuchitika kunthazi, ndipo wakutiphalira ivyo wazamutichitira. Usange tikughanaghanirapo ivyo Yehova watilayizga, tigomezgenge kuti vizamuchitika nadi.—2 Kor. 4:18.
2, 3. (a) Kasi kughanaghanira vinthu ivyo tindaviwone kungatovwira wuli? (b) Kasi mu nkhani iyi tizgorenge mafumbo wuli?
2 Nyengo zinyake tikughanaghana vinthu ivyo vingachitika yayi. Mwachiyelezgero, mwana wangaghanaghanira kuti wakwera pa msana wa khulukuska panji bulawura. Ivi vingachitika nadi yayi. Kweni Hana, nyina wa Samuyeli wakaghanaghaniranga ivyo vingachitika nadi. Iyo wakaghanaghaniranga kuti zuŵa linyake wazamupeleka mwana wake pa chihema kuti wateŵeterenge Yehova pamoza na ŵasembe. Iyo wakalotanga waka yayi, kweni ndivyo wakakhumbanga. Ntheura Hana wakafiska ivyo wakalayizga Yehova. (1 Sam. 1:22) Usange tikughanaghanira ivyo Yehova wali kulayizga, ndikuti tikughanaghanira vinthu ivyo vizamuchitika nadi.—2 Pet. 1:19-21.
3 Ŵanthu ŵanyake awo ŵakuzunulika mu Baibolo, ŵakaghanaghaniranga ivyo Yehova wakaŵalayizga. Kasi kughanaghanira malayizgo gha Chiuta kukaŵawovwira wuli? Chifukwa wuli nase tikwenera kughanaghanira umo umoyo uzamuŵira usange Yehova wafiska ivyo wali kutilayizga?
CHIPULIKANO CHAWO CHIKAKHORANGA
4. Chifukwa wuli Abelu wakaghanaghaniranga kuti vinthu vizamuŵa makora kunthazi?
4 Abelu wakaŵa munthu wakwamba kugomezga kuti Yehova wazamufiska ivyo wali kulayizga. Wakamanyanga ivyo Yehova wakaphalira njoka, Adamu na Eva ŵati ŵananga. Yehova wakati ku njoka: ‘Niŵikenge ulwani pakati pa iwe na mwanakazi, na pakati pa mphapu yako na mphapu yake; yibwanyenge mutu wako, iwe ulumenge chitende chake.’ (Gen. 3:14, 15) Abelu wakamanyanga makora yayi umo uchimi uwu uzamufiskikira. Kweni wakaghanaghanirangapo chomene ivyo Chiuta wakayowoya. Panji Abelu wakajifumbanga kuti: ‘Kasi njoka yizamuluma njani? Kasi ni njani wazamovwira ŵanthu kuŵa ŵarunji?’ Abelu wakagomezganga kuti Yehova wazamufiska ivyo wali kulayizga. Ndipo Yehova wakakondwa na sembe iyo Abelu wakapeleka.—Ŵazgani Genesis 3:14, 15; Ŵahebere 11:4.
5. Kasi kughanaghanira vyamunthazi kukamovwira wuli Enoki?
5 Enoki wakagomezganga chomene Chiuta. Iyo wakakhalanga na ŵanthu awo ŵakatukanga Chiuta. Enoki wakaŵa wachikanga ndipo wakaphaliranga ŵanthu uthenga wa cheruzgo wakuti Chiuta wazamuparanya ŵanthu ŵaheni. (Yuda 14, 15) Kasi ntchivichi chikamovwira? Iyo wakaghanaghaniranga umo charu chizamuŵira apo waliyose wazamuteŵetera Yehova.—Ŵazgani Ŵahebere 11:5, 6.
6. Kasi Nowa wakaghanaghaniranga vichi chiwowota chati chajumpha?
6 Nowa wakagomezganga chomene Yehova ndipo wakapona chiwowota. (Heb. 11:7) Iyo wakapeleka sembe ya nyama kwa Yehova. (Gen. 8:20) Pamasinda pa chiwowota, ŵanthu ŵakaŵaso ŵaheni chomene. Nimurodi wakamba kuwusa ndipo wakachiska ŵanthu kugalukira Yehova. (Gen. 10:8-12) Kweni Nowa wakalutilira kugomezgeka. Nga ni Abelu, Nowa wakagomezganga kuti Chiuta wazamuwuskapo kwananga na nyifwa. Kweniso wakaghanaghaniranga kuti ŵalongozgi wose ŵankhaza ŵazamuparanyika. Ndivyo nase tighanaghanirenge, pakuti vyakhala pachoko waka kufiskika.—Rom. 6:23.
ŴAKAGHANAGHANIRANGA MALAYIZGO GHA CHIUTA
7. Kasi Yehova wakalayizga vichi Abrahamu, Yisake na Yakobe?
7 Yehova wakalayizga Abrahamu, Yisake na Yakobe kuti mitundu yose yizamutumbikika kwizira mu “mphapu” yawo. (Gen. 22:18; 26:4; 28:14) Yehova wakaŵalayizgaso kuti ŵazamwandana chomene na kukhala mu Charu cha Layizgano. (Gen. 15:5-7) Abrahamu, Yisake na Yakobe ŵakamanyanga kuti Yehova wazamufiska ivyo walayizga. Ntheura ŵakawonanga nga iwo na mbumba zawo ŵanjira kale mu Charu cha Layizgano. Adamu na Eva ŵati ŵananga, Yehova wakamba kovwira ŵanthu ŵakugomezgeka kumanya kuti ŵazamuŵaso ŵarunji.
8. Kasi ntchivichi chikawovwira Abrahamu kuti wapulikirenge na kugomezga chomene Yehova?
8 Abrahamu wakagomezganga chomene Yehova. Nyengo zose wakapulikiranga nanga ni apo chikaŵa chinonono kuchita nthena. Abrahamu na ŵateŵeti ŵanyake ŵakugomezgeka ŵakawonanga ivyo Yehova wali kulayizga nga vyafiskika kale. Baibolo likuti: ‘Nangauli ŵakawona yayi kufiskika kwa malayizgo, kweni ŵakaghawonera patali.’ (Ŵazgani Ŵahebere 11:8-13.) Abrahamu wakamanya kuti Yehova wakufiska ivyo walayizga, lekani wakagomezganga kuti vyose ivyo Yehova walayizga vizamufiskika.
9. Kasi chipulikano chikamovwira wuli Abrahamu?
9 Abrahamu wakaŵa na chipulikano ndipo wakagomezganga kuti ivyo Yehova Chiuta walayizga vizamuchitika. Iyo wakaleka chikaya chake ndipo wakakhaliranga waka kwenda. Wakamanya kuti misumba iyo wakakhalangamo yikhaliskenge yayi chifukwa ŵalongozgi ŵakaŵa ŵambura kumanya Yehova. (Josh. 24:2) Abrahamu, Abelu, Enoki, Nowa na ŵanyake ŵakagomezganga kuti Yehova wazamuwuska ŵakufwa. Ŵakamanyanga kuti Ufumu wa Chiuta uzamuwusa charu chapasi muyirayira. Ufumu uwu ndiwo ni ‘msumba uwo muzengi na wakuwupanga ni Chiuta.’ (Heb. 11:10) Iwo ŵakakhozganga chipulikano chawo apo ŵakaghanaghaniranga chomene kuti ŵazamukhala mu charu chakutowa kwamuyirayira, ndipo ŵakagomezganga chomene Yehova.—Ŵazgani Ŵahebere 11:10.
10. Chifukwa wuli Sara wakaghanaghaniranga vyamunthazi?
10 Sara, muwoli wa Abrahamu, wakaŵa na chipulikano ndipo wakagomezganga chomene kuti ivyo Yehova walayizga vizamuchitika. Apo wakaŵa na vyaka 90, wakaŵa kuti walije mwana. Kweni wakalindiliranga mwakunweka apo wazamuŵira na mwana. Ndipo iyo wakawonanga mwana wake nga wazgoka kale mtundu ukuru. (Heb. 11:11, 12) Kasi ntchivichi chikamovwira Sara? Wakagomezga ivyo Yehova wakaphalira mfumu wake kuti: ‘Nimutumbikenge [Sara], na kukupa iwe mwana msepuka mwa iyo; nimutumbikenge, waŵenge nyinawo wa mitundu; mafumu gha ŵanthu ghafumenge mwa iyo.’ (Gen. 17:16) Yehova wakafiska nadi layizgo lake. Sara wakababa mwana na kumuthya Yisake. Ivi vikawovwira Sara kugomezga kuti vyose ivyo Yehova walayizga vizamuchitika. Nase tingakhozga chipulikano chithu mwa Yehova para tikughanaghanira vinthu viwemi ivyo watilayizga.
WAKALAŴISKA DODOLI PA NJOMBE
11, 12. Kasi ntchivichi chikawovwira Mozesi kutemwa chomene Yehova?
11 Mozesi wakaŵa na chipulikano kuti ivyo Yehova walayizga vizamuchitika. Iyo wakalelekera mu nyumba ya themba ku Eguputo. Iyo wakakana usambazi na kupika mazaza, chifukwa wakatemwanga chomene Yehova. Ŵapapi ŵake ŵakamusambizga wachali muchoko kuti Yehova wazamuwombora Ŵahebere ku wuzga na kuŵapa Charu cha Layizgano. (Gen. 13:14, 15; Ex. 2:5-10) Mozesi wakaghanaghaniranga chomene ivyo Yehova wali kulayizga. Lekani wakatemwanga chomene Yehova.
12 Baibolo likuti: ‘Na chipulikano, Mozesi wakati wakura, wakakana kuchemeka mwana wa mwana mwanakazi wa Faro, wakasankha kusuzgika pamoza na ŵanthu ŵa Chiuta, m’malo mwa vyakukondweska vya nyengo yichoko waka vya kwananga, chifukwa wakapima nthombozgo za Khristu kuŵa usambazi ukuru kuluska usambazi wa mu Eguputo; pakuti wakalaŵiska dodoli pa njombe yakuzakapelekeka.’—Heb. 11:24-26.
13. Kasi kughanaghanira malayizgo gha Yehova kukamovwira wuli Mozesi?
13 Mozesi wakaghanaghaniranga chomene ivyo Yehova wakalayizga kuti wazamuwombora Ŵaisrayeli ku wuzga. Mozesi wakamanyangaso kuti Yehova wazamufwatura ŵanthu ku nyifwa. (Job 14:14, 15; Heb. 11:17-19) Mozesi wakamanya kuti Yehova wakutemwa chomene ŵanthu. Kweniso wakatemwanga chomene Yehova ndipo wakaŵa na chipulikano chakukhora. Ivi vikamovwira kuti wateŵetere Yehova umoyo wake wose. (Dute. 6:4, 5) Nangauli Faro wakakhumbanga kumukoma, Mozesi wakamanyanga kuti Yehova wazamumuwuska.—Ex. 10:28, 29.
GHANAGHANIRANI IVYO UFUMU WA CHIUTA UZAMUMUCHITIRANI
14. Kasi ŵanthu ŵakutemwa kughanaghanira vichi?
14 Ŵanthu ŵanyake ŵakughanaghanira vinthu ivyo vingazakachitika nadi yayi. Mwachiyelezgero, mukavu wangaghanaghanira kuti zuŵa linyake wazamuŵa musambazi ndipo masuzgo ghake ghose ghazamumara. Kweni Baibolo likuti umoyo mu charu cha Satana ichi ngwakuzura na masuzgo pera. (Sal. 90:10) Ŵanyake ŵakughanaghana kuti boma lingamazga masuzgo gha ŵanthu. Kweni Baibolo likuti Ufumu wa Chiuta ndiwo uzamumazga masuzgo ghose. (Dan. 2:44) Ŵanthu ŵanandi ŵakughanaghana kuti vinthu viheni vilutilirenge kuŵapo. Kweni Baibolo likuti Chiuta wazamuparanya charu chiheni ichi. (Zef. 1:18; 1 Yoh. 2:15-17) Awo ŵakughanaghanira vinthu vyakupambana na ivyo Yehova walayizga, ŵazamukhuŵara.
15. (a) Chifukwa wuli ntchiwemi kughanaghanira ivyo Yehova watilayizga? (b) Kasi imwe mukukhumba kuti Yehova wazakamuchitirani vichi?
15 Yehova watilayizga vinthu viwemi munthazi. Para tikughanaghanira umo umoyo uzamuŵira, nkhongono zikukwera ndipo tikuteŵetera Yehova mwakukondwa. Kwali tizamuluta kuchanya kwali tizamukhala pa charu chapasi, tighanaghanirenge ivyo tizamuchita usange Yehova wafiska malayizgo ghake. Para muzamukhala pa charu chapasi, mughanaghanirenge kuti muli na ŵabwezi ŵinu ndipo mukugwira lumoza ntchito yakuzgora charu kuŵa paradiso. Awo ŵakulaŵilira ntchito iyi ŵakumughanaghanirani ndipo mukukondwa chomene. Waliyose wakutemwa Yehova. Muli na umoyo uwemi kweniso mulije vyenjezgo. Muli na luso ndipo mukovwira ŵanyinu na kulumba Yehova. Kweniso ghanaghanirani kuti mukusambizga ŵanthu awo ŵawuka ku ŵakufwa kuti ŵamanye Yehova. (Yoh. 17:3; Mil. 24:15) Vinthu ivi ni maloto waka yayi, kweni Baibolo likuti vizamuchitika nadi.—Yes. 11:9; 25:8; 33:24; 35:5-7; 65:22.
DUMBISKANANI IVYO CHIUTA WALI KULAYIZGA
16, 17. Chifukwa wuli ntchiwemi kudumbiskana na ŵanyithu ivyo Chiuta wali kulayizga?
16 Tikwenera kuphalirako ŵabali na ŵadumbu ivyo tikukhumba kuzakachita mu charu chiphya. Para tikuchita nthena, waliyose waghanaghanirenge umoyo wakukondweska wamunthazi. Tikumanya yayi icho waliyose wazamuchita nadi mu charu chiphya. Kweni usange tikuphalira ŵanyithu ivyo tikukhumba kuzakachita, ndikuti tili na chipulikano kuti Yehova wazamuchita ivyo wali kulayizga. Para tikuchita nthena, tilutilirenge kuteŵetera Yehova mwakugomezgeka mu charu chiheni ichi. Ndimo Paulosi wakachitira na ŵabali ŵake ku Romu.—Rom. 1:11, 12.
17 Usange mukughanaghanira ivyo Yehova wazamumuchitirani, vimovwiraninge kuti muleke kughanaghanira waka masuzgo ghinu. Petrosi wakafipanga mtima na ivyo wakasida. Ntheura zuŵa linyake wakafumba Yesu kuti: ‘Ise tasida vinthu vyose na kumulondezgani; kasi tizamuŵa na vichi?’ Yesu wakakhumbanga kuti Petrosi pamoza na ŵasambiri ŵanyake ŵaghanaghanirenge ivyo Chiuta wazamuŵachitira kunthazi. Ntheura Yesu wakaŵazgora kuti: ‘Para Mwana wa munthu wakhala pa chizumbe chake chauchindami, imwe mwanilondezga namweso muzamukhala pa vizumbe khumi na viŵiri, kweruzga mafuko khumi na ghaŵiri gha Israyeli. Ndipo waliyose uyo wasida nyumba panji ŵakuru panji ŵanung’una panji ŵadumbu panji wiske panji nyina panji ŵana panji minda chifukwa cha zina lane, wazamupokera vinandi kwakuluska ndipo wazamuhara umoyo wamuyirayira.’ (Mat. 19:27-29) Petrosi na ŵasambiri ŵanyake ŵakamba kughanaghanira kuti ŵazamuwusa lumoza na Yesu kuchanya na kovwira ŵanthu pa charu chapasi kuŵaso ŵarunji.
18. Chifukwa wuli tikwenera kughanaghanira ivyo Chiuta wazamutichitira munthazi?
18 Tasambira ivyo vikawovwira ŵateŵeti ŵa Yehova kuti ŵaŵe na chipulikano chakukhora. Abelu wakaghanaghaniranga ivyo Yehova wakalayizga ndipo wakaŵa na chipulikano kuti vizamuchitika, ndipo wakakondweska Yehova. Abrahamu wakaghanaghaniranga umo Yehova wazamufiskira ivyo wakalayizga kuti mitundu yose yizamutumbikika kwizira mu “mphapu” yake. Ntheura wakapulikira Yehova nanga ni apo chikaŵa chinonono kuchita nthena. (Gen. 3:15) Mozesi wakalaŵiska dodoli pa njombe ndipo vikamovwira kuti watemwe chomene Yehova na kuŵa na chipulikano chakukhora. (Heb. 11:26) Chipulikano chithu chikukhora kweniso tikumutemwa chomene Yehova usange nyengo zose tikughanaghanira ivyo Yehova wazamutichitira kunthazi. Kasi ni vinthu wuli vinyake ivyo tikwenera kughanaghanira? Tizamusambira mu nkhani yapanthazi.


text:
CHIGAŴA 5
Welerani kwa “Muliska na Mulaŵiliri wa Umoyo Winu
Kasi namwe vinthu ivyo vyazunulika mu kabuku aka vili kumuchitikiranipo? Manyani kuti ndimwe pera yayi. Ŵateŵeti ŵanandi ŵakugomezgeka vili kuŵachitikirapo. Ŵanyake ŵa iwo ŵakaŵako mu nyengo yakale, ndipo ŵanyake ŵaliko sono. Ŵanthu aŵa, Yehova wakaŵawovwira kuti ŵachite mwamahara. Namwe wangamovwirani.
“Nkhamba kuwamo kuti Yehova wandanileke, kweni ine ndine nkheneranga kuchitapo kanthu kuti niwelere kwa iyo”
MANYANI kuti Yehova waŵenge namwe apo mukuwelera kwa iyo. Wamovwiraninge kuti muleke kwenjerwa, kujiyimba mulandu, panji kukhuŵara. Ndipo muŵenge na mtende mu mtima chifukwa chakuti mwaŵa na njuŵi yituŵa. Mwambengeso kuteŵetera Yehova pamoza na Ŵakhristu ŵanyinu. Namwe muŵenge nga Mbakhristu ŵanyake ŵakale. Mpositole Petrosi wakalemba za iwo kuti: “Mukaŵa nga ni mberere zakupuluka, kweni sono mwawelera kwa muliska na mulaŵiliri wa umoyo winu.”—1 Petrosi 2:25.
Para mwawelera kwa Yehova, mwachita chinthu chakuzirwa chomene. Chifukwa wuli? Chifukwa chakuti mukondweskenge mtima wa Yehova. (Zintharika 27:11) Kumbukani kuti ivyo tikuchita vikumukhwaska Yehova. Kweni Yehova wakutichichizga yayi kuti timutemwe na kumuteŵetera. (Dotoronome 30:19, 20) Munthu munyake wakusanda vya Baibolo wakati: “Palije munthu uyo wangamuchichizgani kuti mujure mtima winu. Mukwenera kujura mwekha.” Para tikusopa Yehova na mtima wose chifukwa chakuti tikumutemwa, ndikuti tikujura mtima withu. Ndipo para tikuchita nthena tikulongora kuti tili ŵakugomezgeka kwa iyo ndipo wakukondwa chomene. Yehova wakukhumba kuti timusopenge kufumira pasi pa mtima. Para tikuchita nthena tiŵenge ŵakukondwa chomene. Palije chinthu chakuzirwa kuluska ichi.—Milimo 20:35; Chivumbuzi 4:11.
Nakuti para mwambiraso kusopa Yehova nga ni kale, njara yauzimu yimarenge. (Mateyu 5:3) Yimarenge wuli? Ŵanthu ŵanandi pa charu chose chapasi ŵakumanya yayi chifukwa icho tili kulengekera. Ŵakupenja mazgoro kweni ŵakughasanga yayi. Yehova wali kutilenga na njara yauzimu. Njara iyi yikumara para tikumuteŵetera. Tikukhorwa na umoyo para tikumanya kuti tikusopa Yehova chifukwa chakuti tikumutemwa.—Salimo 63:1-5.
Manyani kuti Yehova wakukhumba kuti muwelere kwa iyo. Kasi ntchivichi chikulongora kuti wakukhumba kuti muwelere? Kumbukani fundo iyi: Pakulemba kabuku aka, tikalomba kufumira pasi pa mtima. Kweniso kuti imwe musangike nako ntchifukwa chakuti mulara panji Mkhristu munyinu wamupani. Mwakaŵazga ndipo mukukhumba kupulikira ivyo mwaŵazga. Vyose ivi vikulongora kuti Yehova wandamuluwani, kweni wakumuguzani pachokopachoko kuti muwelere kwa iyo.—Yohane 6:44.
Tikukhozgeka chomene kumanya kuti Yehova wakuluwa yayi ŵateŵeti ŵake awo ŵapuluka. Mudumbu munyake zina lake Donna, nayo wakamanya fundo iyi. Iyo wakati: “Unenesko nkhawulekanga pachokopacho, kweni kanandi nkhaghanaghanirangapo lemba la Salmo 139:23, 24. Lemba ili likuti: ‘Nisandani, A Chiuta, na kumanya mtima wane. Nipimani, na kumanya vyenjezgo vya mu maghanoghano ghane. Wonani usange panji mungaŵa kendero kakupweteka mwa ine, ndipo nilongozgerani mu nthowa ya muyirayira.’ Nkhamanya kuti nkhwenera yayi kuŵa ku chigaŵa cha charu. Nakuti nkhawonanga kuti charu chikuniyana yayi. Kweniso nkhamanyanga kuti mu gulu la Yehova ndimo nkhwenera kuŵa. Nkhamba kuwamo kuti Yehova wandanileke, kweni ine ndine nkheneranga kuchitapo kanthu kuti niwelere kwa iyo. Ndine wakukondwa chomene chifukwa chakuti nili kuwelera.”
Yehova waŵenge namwe apo mukuwelera kwa iyo
Tikulomba kuti mphanyi namwe mwayambiraso kuŵa na “chimwemwe cha Yehova.” (Nehemiya 8:10) Para mwawelera kwa Yehova, muzamudandawurapo yayi.


text:
Kasi mungatemwa kuŵerenga nkhani iyi mu %%?
Baibolo la pa Intaneti
MALEMBA GHAKUPATULIKA MU MANG'ANAMULIRO GHA CHARU CHIPHYA
Kasi mungatemwa kuŵerenga nkhani iyi mu %%?
-
Ŵanthu ŵakana chilango cha Yehova (1-13)
-
Pharanyiko lizenge kweni lizamuŵamalirathu wose yayi (14-19)
-
Yehova wakufumba ŵanthu pa mauheni ghawo (20-31)
5 Yendayendani mu misewu ya mu Yerusalemu.
Laŵiskani uku na uku muwone.
Penjani mu maluŵaza ghake kuti muwone
Usange mungasanga munthu uyo wakuchita urunji,+
Uyo wakukhumba kuŵa wakugomezgeka,
Ndipo nimugowokerenge.
2 Nanga ŵayowoye kuti: “Nadi pano Yehova wamoyo!”
Ŵalapenge nipera mwa icho ntchautesi.+
3 A Yehova, asi maso ghinu ghakupenja munthu wakugomezgeka?+
Mukaŵatimba, kweni kuti vikaŵawovwira chara.
Mukaŵamara, kweni ŵakakana kuzomera kulangika.+
Ŵakanonopeska visko vyawo kuluska jalawe,+
Ndipo ŵakakana kuwelera.+
4 Kweni ine nkhati: “Nadi, aŵa mbanthu ŵapasi.
Ŵakuchita uchindere, pakuti ŵakumanya yayi nthowa ya Yehova,
Cheruzgo cha Chiuta wawo.
5 Nilutenge ku ŵanthu ŵakumanyikwa na kuyowoya nawo,
Pakuti ŵakwenera kuti ŵakumanya nthowa ya Yehova,
Cheruzgo cha Chiuta wawo.+
Kweni wose ŵakaphyora goliwoli
Na kudumura vingwe.”
6 Lekani nkhalamu ya ku thengere yikuŵawukira,
Mphumphi ya mu chipalamba yikuŵaswadura,
Nyalubwe wakukhazga mu misumba yawo.
Waliyose uyo wakufumira kuwaro wakutwazulika.
Pakuti maubudi ghawo nganandi,
Milimo yawo yambura kugomezgeka yandana chomene.+
7 Kasi ningakugowokera wuli pa ichi?
Ŵana ŵako ŵanisida,
Ŵakulapa mwa icho ni Chiuta chara.+
Nkhaŵapa ivyo ŵakakhumbikwiranga,
Kweni ŵakachita uleŵi nipera,
Ndipo ŵakathilimukira ku nyumba ya hule.
8 Ŵali nga ni mahachi agho nyere yawuka,
Waliyose wakumilira mata muwoli wa munyake.+
9 Yehova wakuti: “Asi nkhwenera kuŵafumba pa vinthu ivi?
Asi nkhwenera kuwezgera nduzga pa mtundu wanthena uwu?”+
10 “Kwerani kwimikana na mabande ghake gha munda wa mpheska na kuparanya,
Kweni mungamalirangathu yayi.+
Phatani mphukira zake izo zikuthaza,
Pakuti ni za Yehova chara.
11 Pakuti nyumba ya Israyeli na nyumba ya Yuda
Ŵanichitira uryarya ukuru chomene,” wakuti Yehova.+
12 “Ŵakana Yehova, ndipo ŵakuti:
‘Wachitengepo kanthu chara.+
Palije soka ilo litiwirenge.
Tiwonengepo chara lupanga panji njara.’+
13 Ntchimi zazura na mphepo,
Mazgu mulije mwa iwo.
Lekani ichi chiŵachitikire.”
14 Ntheura Yehova, Chiuta wa mawumba, wakuti:
“Pakuti ŵanthu aŵa ŵakuyowoya ichi,
Wonani, nkhuzgora mazgu ghane kuŵa moto mu mulomo winu,+
Ŵanthu aŵa ni nkhuni,
Ndipo uŵamyangurenge.”+
15 Yehova wakuti: “Wona, iwe nyumba ya Israyeli, nkhwiza pa iwe na mtundu wakufumira kutali.+
Ni mtundu wakukhora.
Mtundu wakale chomene,
Mtundu uwo chiyowoyero chake ukuchimanya chara,
Weneuwo kayowoyero kake ungakapulikiska yayi.+
16 Phodo lawo lili nga ni dindi lamwazi.
Wose ni vinkhara vya nkhondo.
17 Ŵazamurya vuna yako na chingwa chako.+
Ŵazamurya ŵana ŵako ŵanalume na ŵanakazi.
Ŵazamurya mberere zako na ng’ombe zako.
Ŵazamurya mpheska zako na makuni ghako gha mkuyu.
Ŵazamuparanya na lupanga misumba yako ya malinga ghakukhora iyo ukuthemba.”
18 Yehova wakuti: “Kweni nanga ni mu mazuŵa agho, nizamumumaliranithu chara.+
19 Ndipo para ŵamufumba kuti: ‘Kasi Yehova Chiuta withu wachitirachi vyose ivi kwa ise?’ ukaŵazgore kuti: ‘Nga umo mukasidira ine na kuteŵetera chiuta wachilendo mu charu chinu, ndimo muteŵetelerenge ŵalendo mu charu icho ntchinu chara.’”+
20 Pharazgani ichi mu nyumba ya Yakhobe,
Thuwuskani mu Yuda, muti:
21 “Pulikani ichi, imwe ŵanthu vindere na ŵambura mahara.+
Maso ŵali nagho, kweni ŵakuwona chara.+
Makutu ŵali nagho, kweni ŵakupulika chara.+
22 Yehova wakuti: ‘Kasi mukuniwopa yayi?
Asi mukwenera kutenthema pamaso pane?
Ndine nkhaŵika mchenga kuŵa mphaka ya nyanja,
Dango lamuyirayira ilo yingalijumpha chara.
Nanga majigha ghake ghaŵiruke, ghangaluska chara.
Nanga ghapome, nipera ghangalijumpha yayi.+
23 Kweni ŵanthu aŵa ŵali na mtima wamtafu na wakugaluka.
Ŵapatukako, ŵakwenda mu nthowa yawo.+
24 Ŵakuyowoyapo chara mu mtima wawo kuti:
“Sono tiyeni tiwope Yehova Chiuta withu,
Uyo wakupeleka vula mu nyengo yake,
Vula yakwamba na vula yaumaliro,
Mweneuyo wakutisungira masabata ghakutemeka gha vuna.”+
25 Maubudi ghinu ndigho ghajandizga vinthu ivi kwiza.
Zakwananga zinu zamunoleskani icho ntchiwemi.+
26 Chifukwa pakati pa ŵanthu ŵane pali ŵanthu ŵaheni.
Ŵakulingizga, nga mbathyezi awo ŵakubaja pasi.
Ŵakuthya chipingo chakofya.
Kweni ŵakukora ŵanthu.
27 Nga ntchitatanga chakuzura na tuyuni,
Ndimo nyumba zawo zazulira na upusikizgi.+
Lekani ŵazgoka ŵankhongono na ŵasambazi.
28 Ŵatutuŵa ŵali nyefunyefu.
Ŵafuluka na uheni.
Ŵakupwelerako chara na mulandu wa mwana mulanda,+
Kuti vinthu vimwendere makora.
Ndipo ŵakuŵakanira urunji ŵakavu.’”+
29 Yehova wakuti: “Asi nkhwenera kuŵafumba pa vinthu ivi?
Asi nkhwenera kuwezgera nduzga pa mtundu wanthena uwu?
30 Chinthu chakuzizika na chakofya chachitika mu charu:
31 Ntchimi zikuchima mautesi,+
Ndipo ŵasembe ŵakuchita nkhaza na mazaza ghawo.
Ŵanthu ŵane ŵakutemwa kuti viŵenge nthena.+
Kweni kasi muchitengechi para umaliro wiza?”
Tumizgani
Tumizgani
Yeremiya 5
Malemba Ghakupatulika mu Mang’anamuliro gha Charu Chiphya
https://www.jw.org/finder?docid=1001061103&Book=24&Chapter=5&wtlocale=TB&srcid=share
Chitumbuka
mailto:?body=Ŵazgani Baibolo pa Intaneti%0a%0ahttps%3A%2F%2Fwww.jw.org%2Ffinder%3Fdocid%3D1001061103%26Book%3D24%26Chapter%3D5%26wtlocale%3DTB%26srcid=share&subject=Ŵazgani Baibolo pa Intaneti
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


text:
Awo ŵakuchema pa zina la Yehova ŵazamuponoskeka (32)
2 “Lizgani mbata mu Ziyoni!+Chemerezgani ntchemerezgo ya nkhondo mu phiri lane lituŵa.Wose ŵakukhala mu charu ŵambwambwanthe,Pakuti zuŵa la Yehova likwiza!+ Laneng’enera!2 Ni zuŵa la mdima na la chisi bii,+Zuŵa la mabingu na la mdima bii,+Nga ni ungweru wakumatandakucha uwo ukuthandazgika pa mapiri,Pali ŵanthu ŵanandi ndiposo ŵankhongono;+Kundaŵepo ŵanthu ŵa nga ni aŵa,Ndipo ŵazamuŵakoso chara ŵanthena aŵa,Mu vyaka vya miwiro yose.3 Moto ukumyangura kunthazi kwawo,Ndipo kumanyuma kwawo dimi la moto likotcha.+Charu icho chili kunthazi kwawo chili nga ni munda wa Edeni,+Kweni kumanyuma kwawo kuli mapopa ghamayiyi,Ndipo palije kanthu ako kangapona.4 Kawonekero kawo kali nga nkhawonekero ka mahachi,Ndipo ŵakuchimbira nga ni mahachi ghankhondo.+5 Apo ŵakudukaduka pachanya pa mapiri, ŵakuchita mudidi nga ni magileta,+Nga nkhuphwalaphwatuka kwa moto wakugolera uwo ukunyekeska viswaswa.Nga nkhapomezi ka ŵanthu ŵankhongono awo ŵandanda kunozgekera nkhondo.+6 Chifukwa cha iwo, ŵanthu ŵazamupulika vyakuŵinya.Chisko chilichose chizamuti waka zgoli!7 Ŵakulotoka nga mbankhondo,Ŵakukwera linga nga mbasilikari,Waliyose wakwenda pa nthowa yake,Ndipo ŵakupatukamo chara mu nthowa zawo.8 Ŵakututuzgana chara;Waliyose wakwenda mu nthowa yake.Usange vilwero vyawiska ŵanyake,Ŵanji ŵakuwelera nyuma chara.9 Ŵakuchimbilira mu msumba, ŵakuchimbira pa linga.Ŵakukwera pa zinyumba, ŵakunjilira mu mawindo nga ni munkhungu.10 Charu chikuyaghayika panthazi pawo ndipo machanya ghakusunkhunyika.Zuŵa na mwezi vyazgoka mdima,+Ndipo nyenyezi zaleka kuŵala.11 Yehova wazamutumphuska mazgu ghake panthazi pa ŵankhondo ŵake,+ pakuti ŵasilikari ŵake mbanandi chomene.+Pakuti uyo wakufiska mazgu ghake ngwankhongono;Pakuti zuŵa la Yehova ndikuru na lakofya chomene.+Ni njani wangima?”+12 Yehova wayowoya kuti: “Nanga ni sono nthena, welerani kwa ine na mtima winu wose,+Uku mukuziŵizga kurya,+ mukulira na kutengera.13 Palurani mitima yinu,+ vyakuvwara vinu yayi,+Na kuwelera kwa Yehova Chiuta winu,Pakuti ngwachiwuravi na walusungu, wakukalipa luŵiro chara,+ na wakuzura na chitemwa,*+Ndipo waghanaghanirengepo* pa soka ili.14 Ni njani wakumanya, panji wangawelera na kughanaghanirapo*+Na kusida thumbiko,Sembe ya vyamuminda na sembe ya chakumwa ya Yehova Chiuta winu?15 Lizgani mbata mu Ziyoni!Pharazgani* zuŵa la kuziŵizga kurya, chemeskani ungano wapadera.+16 Wunjikani ŵanthu, tuŵiskani mpingo.+Wunjikani ŵanalume ŵalara, wunganyani ŵana na ŵabonda ŵakonkha.+Mwenenthengwa wafume mu chipinda chake chamukati, mwali nayo wafume mu chipinda chake.17 Pakati pa khonde na jotchero,+Ŵasembe, ŵateŵeti ŵa Yehova, ŵalire na kuyowoya kuti:‘A Yehova, chitirani chitima ŵanthu ŵinu,Mungazomerezganga chara kuti chiharo chinu ŵachichitire msinjiro,Nesi kuzomerezga kuti ŵamitundu ŵaŵawuse.Ŵanthu ŵayowoyerechi kuti: “Chiuta wawo wali nkhu?”’+18 Penepapo Yehova wazamuchita sanji na charu chakeNa kuŵalongora chiwuravi ŵanthu ŵake.+19 Yehova wazamuzgora ŵanthu ŵake kuti:‘Sono nkhumutumirani tirigu, vinyo liphya, na mafuta,Ndipo mukhutenge chomene.+Nizomerezgengeso chara kuti ŵamitundu ŵamuchitirani msinjiro.+20 Uyo wakukhala kumpoto nizamumuchimbizgira kutali na imwe.Nizamumumbininiskira mu charu chambura maji, chamayiyi ndiposo chambura kanthu,Pamoza na chiwuru chake chakunthazi kulazga ku nyanja ya kumafumiro gha dazi.*Chiwuru chake chakumanyuma kulazga ku nyanja ya kumanjiliro gha dazi.*Sungu lake liheni lizamukwera,Kununkha kwake kuzamukweranga;+Pakuti Chiuta wazamuchita vinthu vikuru.’21 Iwe charu, ungopanga chara.Kondwa na kusekelera, pakuti Yehova wazamuchita vinthu vikuru.22 Mungopanga chara, imwe vikoko vyamuthondo,Pakuti malo ghakuliskako viŵeto gha mu mapopa ghazamuŵa ghakubiliŵira,+Ndipo makuni ghazamupambika vipambi;+Khuni la mkuyu na khuni la mpheska ghazamupasa chomene.+23 Imwe ŵana ŵa Ziyoni, kondwani na kusekelera mwa Yehova Chiuta winu.+Pakuti wazamumupani vula yakwambilira yakukwana,Wazamulokweskera vula pa imwe,Vula yakwamba na vula yaumaliro nga umo vikaŵira pakwamba.+24 Malo ghakupwanthirapo ghazamuzura na tirigu muwemi,Ndipo malo ghakukamirapo mpheska ghazamuzura na vinyo liphya na mafuta.+25 Nizamumuwezgeranipo kuyana na vyakaIvyo vinthu vinu vikalyekera na chiwuru cha zombe, zombe lambura mapapindo, zombe lambura kukhuta, na zombe lanjara,Chiwuru chane chikuru icho nkhatuma mukati mwinu.+26 Muzamurya nadi na kukhuta,+Ndipo muzamulumba zina la Yehova Chiuta winu,+Uyo wamuchitirani vinthu vyakuzizwiska.Ŵanthu ŵane ŵazamukhozgekaso soni chara.+27 Muzamumanya kuti ine nili pakati pa Israyeli,+Ndiposo kuti ine ndine Yehova Chiuta winu,+ palije munyake!Ŵanthu ŵane ŵazamukhozgekaso soni chara.28 Pamasinda nizamupungulira mzimu+ wane pa ŵanthu ŵa mitundu yose,Ndipo ŵana ŵinu ŵanalume na ŵanakazi ŵazamuchima,Ŵanalume ŵalara ŵazamulota maloto,Ŵanyamata ŵinu ŵazamuwona mboniwoni.+29 Mu mazuŵa agho, nizamupungulira mzimu waneNanga mpha ŵazga ŵane ŵanalume na ŵanakazi.30 Nizamuchita minthondwe* kuchanya na pa charu chapasi,Kuzamuŵa ndopa, moto, na mizati ya josi.+31 Dazi lizamuzgoka mdima ndipo mwezi uzamuzgoka ndopa,+Ivi vizamuchitika pambere zuŵa likuru na lakofya la Yehova lindize.+32 Waliyose uyo wakuchema pa zina la Yehova wazamuponoskeka.+Pakuti mu Phiri la Ziyoni na mu Yerusalemu muzamuŵa ŵanthu awo ŵazamupona,+ nga umo Yehova wayowoyera,Ŵanthu ŵakupona awo Yehova wakuŵachema.”


text: 48 Yehova wa mawumba, Chiuta wa Israyeli, wakuti kwa Mowabu:+“Soka kwa Nebo,+ pakuti waparanyika.Kiriyatayimu+ walengeskeka na kupokeka.Chigongwe chakukhora chalengeskeka na kubwangandulika.+2 Ŵanthu ŵakumulumbaso chara Mowabu.Mu Heshiboni+ ŵakunozga chiŵembu kuti ŵamuwiske, ŵakuti:‘Zaninge, tiyeni timuparanye, waleke kuŵa mtundu.’Iwe Madimeni, nawe ukhale chete,Pakuti lupanga lukukulondezga.3 Mu Horonayimu+ mukupulikikwa chongo cha kulira,Cha kuparanyika na kuwa kukuru.4 Mowabu waparanyika,Ŵana ŵake ŵakulira.5 Ŵakukwera chikwezga cha Luhiti uku ŵakulira.Apo ŵakukhira kufuma ku Horonayimu ŵakupulika kulira chifukwa cha soka ilo laŵawira.+6 Chimbirani, ponoskani umoyo winu.Muŵe nga ni khuni la junipa mu mapopa.7 Chifukwa chakuti mukuthemba milimo yinu na usambazi winu,Namwe mukolekenge.Kemoshi+ walutenge ku wuzga,Pamoza na ŵasembe na ŵakaronga ŵake.8 Wakuparanya wizenge pa msumba uliwose,Palije msumba uwo uzamupona.+Dambo* lizamuparanyika,Malo ghakuthambalara ghazamuparanyika, nga umo Yehova wayowoyera.9 Ŵikani chimanyikwiro pa Mowabu,Pakuti wachimbirenge apo wakuzgoka mahami,Misumba yake yiŵenge chinthu chakuchitiska wofi,Kwambura wakukhalamo.+10 Ngwakutembeka uyo wakuzerezga kuchita mulimo wa Yehova.Ngwakutembeka uyo wakuwezga lupanga lwake, kuleka kuthiska ndopa.11 Ŵamowabu ŵandasunkhunyikepo kwamba pa uwukirano wawo,Nga ni vinyo ilo lakhazikika pa skayira.*Ŵandapungulikepo kufuma mu chiŵiya chimoza kuya mu chinyake,Ŵandalutepo ku wuzga.Lekani kanowero kawo nkhenekaraNdipo sungu lawo lindasinthepo.12 “Yehova wakuti: ‘Wonani, mazuŵa ghakwiza, nizamutuma ŵanthu kuti ŵaŵagadabure. Ŵazamuŵagadabura na kukhutura viŵiya vyawo. Ndipo ŵazamuphwanya viŵiya vyawo vikuru.13 Ŵamowabu ŵazamuchita soni na Kemoshi, nga umo nyumba ya Israyeli yikuchitira soni na Beteli, uyo ŵakamugomezganga.+14 Chifukwa wuli ukuti: “Ndise vinkhara vyankhondo, tanozgeka kurwa nkhondo”?’+15 ‘Mowabu waparanyika,Misumba yake yapokeka,+Ŵanyamata ŵake ŵakusoleka ŵakomeka,’+Likuti Themba, ilo zina lake ni Yehova wa mawumba.+16 Soka la Ŵamowabu lili pafupi,Kuwa kwawo kukwiza mwaluŵiro.+17 Wose awo ŵakuŵazingilizga, ŵazamuŵalengera chitima,Wose awo ŵakumanya zina lawo.Ŵaphalirani kuti: ‘Awe, ndodo yankhongono yaphyoka, nthonga yauchindami.’18 Khira pa uchindami wako,Ukhale pasi uku uli na nyota, iwe mwana msungwana wa Diboni,+Pakuti wakuparanya Mowabu wakwizira.Waparanyenge malo ghako ghakukhora.+19 Iwe ukukhala mu Aroyeri,+ yimilira pa nthowa na kuwona.Fumba mwanalume na mwanakazi awo ŵakuchimbira kuti: ‘Chachitika ntchivichi?’20 Mowabu wakhozgeka soni, wakutenthema.Lirani na kukolomoka.Pharazgani mu Arinoni+ kuti Mowabu waparanyika.21 “Cheruzgo chafika pa charu chakuthambalara,+ pa Holoni, Yahazi,+ Mefati,+22 pa Diboni,+ Nebo,+ Beti-dibulatayimu,23 pa Kiriyatayimu,+ Beti-gamuli, Beti-meyoni,+24 pa Keriyoti,+ Bozira, na pa misumba yose ya charu cha Mowabu, yakutali na kufupi wuwo.25 Yehova wakuti: ‘Nkhongono* za Mowabu zadumulika,Woko lake laphyoka.’26 ‘Muloŵezgani,+ pakuti wajikuzga kwimikana na Yehova.+Mowabu wakukunkhura mu mawukuzi ghake,Wazgoka chinthu chakusekeka.27 Asi Israyeli wakaŵa chinthu chakusekeka kwa iwe?+Kasi wakasangika pamoza na ŵankhungu,Kuti iwe upukunye mutu na kumuyowoyera viheni?28 Imwe mukukhala mu Mowabu, fumanimo mu misumba, mukakhale pa jalawe,Muŵe nga ni njiŵa iyo yikuzenga chivwimbo mumphepete mwa mphaku.’”29 “Tapulika vya kunotha kwa Mowabu, wakujikuzga chomene,Vya kujituntha kwake, kunotha, kujikuzga, na kujitukumura mu mtima wake.”+30 “Yehova wakuti: ‘Nkhumanya kutukutwa kwake,Kweni vyakuyowoya vyake vyawakawaka viŵenge vyambura ntchito,Vichitenge kanthu chara.31 Lekani nililirenge Mowabu,Nikolomokerenge Mowabu yose,Na kutengelera ŵanthu ŵa ku Kiri-heresi.+32 Nililirenge iwe, mpheska ya Sibuma,+Kuluska umo nkhalilira Yazeri.+Mphukira zako zakutikitira zambuka nyanja,Zafika ku nyanja, ku Yazeri.Wakuparanya wakhilira+Pa chipambi chako cha m’chihanya na vuna yako ya mpheska.33 Kusekelera na kukondwa vyafumamo mu munda wa vipambiNa mu charu cha Mowabu.+Nalekeska vinyo kufuma mu chakukamiramo mpheska,Palije uyo wakandengemo uku wakusekelera.Kupoma kuŵenge kwa mtundu unyake.’”+34 “‘Ntchemerezgo ya ku Heshiboni+ yikupulikikwa ku Eleyale.+Ŵakutumphuska mazgu ghawo m’paka ku Yahazi,+Kufuma ku Zowari m’paka ku Horonayimu+ na ku Egilati-shelishiya.Maji gha mu Nimurimu nagho ghakamukenge.+35 Yehova wakuti: ‘Nichitiskenge kuti mu Mowabu muŵavye munthu,Uyo wakwiza na sembe pa malo ghapachanyaNa uyo wakupeleka sembe kwa chiuta wake.36 Lekani mtima wane ulilirenge Mowabu nga ni fyoliro,*+Mtima wane ulilirenge ŵanthu ŵa ku Kiri-heresi nga ni fyoliro.Pakuti usambazi uwo wasanga umalenge.37 Pakuti mutu uliwose ngwachipala,+Mwembe uliwose wameteka.Pa woko lililose mphakuchekeka,+Ndipo ŵavwara vigudulu mu viwuno vyawo.’”+38 “‘Pachanya pa nyumba zose za mu Mowabu,Na mu maluŵaza ghake ghose,Muli kutengera kwekhakwekha.Pakuti naswa MowabuNga ntchiŵiya chambura ntchito,’ wakuti Yehova.39 ‘Wachita wofi. Wakulira.Mowabu wawelera mwachikhozga soni.Mowabu wazgoka chinthu chakusekeka,Chinthu chakofya ku wose ŵakumuzingilizga.’”40 “Yehova wakuti:‘Wonani, nga umo nombo yikukhilira pasi,+Watandawurenge mapapindo ghake pa Mowabu.+41 Matawuni ghake ghapokekenge,Malinga ghake ghakukhora ghapokekenge.Mu zuŵa ilo, mtima wa vinkhara vya MowabuUzamuŵa nga ni mtima wa mwanakazi uyo wakubaba.’”42 “‘Mowabu wamalenge, waŵengeso mtundu wa ŵanthu chara,+Chifukwa chakuti wajituntha kwimikana na Yehova.+43 Iwe ukukhala mu Mowabu,Panthazi pako pali chitenthe, mbuna, na chipingo,’ wakuti Yehova.44 ‘Waliyose uyo wakuchimbira chitenthe, wawenge mu mbuna,Uyo wakufuma mu mbuna, wakolekenge na chipingo.’‘Pakuti nizenge pa Mowabu na chaka cha kulangika kwake,’ wakuti Yehova.45 ‘Awo ŵakuchimbilira mu mfwiri wa Heshiboni, nkhongono zaŵamalira.Pakuti moto ufumenge mu HeshiboniDimi mukati mwa Sihoni.+Wotchenge chisko cha MowabuNa bwaza la ŵana ŵa chivundungwele.’+46 ‘Soka kwa iwe, Mowabu,Ŵanthu ŵa mu Kemoshi+ ŵamara.Pakuti ŵana ŵako ŵanalume ŵakoleka,Ŵana ŵako ŵasungwana ŵaluta ku wuzga.+47 Kweni paumaliro wa mazuŵa agho, nizamuwunganya ŵanthu ŵa ku Mowabu awo ŵakakoleka,’ wakuti Yehova.‘Ichi ntcheruzgo cha Mowabu.’”+


text:
GONGWE LA MULINDA NA. 5 2016
Kasi Chisangulusko Tingachisanga Nkhu?
Para tili mu suzgo, tose tikukhumbikwira chisangulusko chakufuma kwa Chiuta. Nkhani izi zikulongosora umo Chiuta wakupelekera chisangulusko para tili mu suzgo.
Tose Tikukhumbikwira Chisangulusko
Kasi mungachimbilira nkhu usange mwaferwa panji mukulwara, nthengwa yamara, panji ntchito yamara?
Umo Chiuta Wakupelekera Chisangulusko
Nthowa zinayi izo ŵakusuzgika ŵangasangira wovwiri.
Chisangulusko mu Nyengo za Suzgo
Umo ŵanthu ŵasangira wovwiri apo ukakhumbikwiranga chomene.
“Nkhondo Nja Yehova”
Kasi ntchivichi chikamovwira Davide kukoma Goliyati? Kasi tingasambirako vichi ku nkhani ya Davide?
Davide na Goliyati—Kasi Vikachitika Nadi?
Ŵanyake ŵakukayikira nkhani ya Davide na Goliyati. Kasi ŵakuneneska?
Nkhaŵa Mukali na Wambembe
Kasi ntchivichi chikawovwira munthu wambembe ku Mexico kusintha nkharo yake?
Kasi Ufumu wa Chiuta ni Vichi?
Panji zgoro la fumbo ili lingamutindikani.
Zinyake izo Zalongoreka mu Magazini
Chifukwa Wuli Nkhwenera Kulomba? Kasi Chiuta Wanizgorenge?
Kuti Chiuta wazgore malurombo ghinu vikuthemba pa umo imwe mukuchitira.


text: 4 Panthazi pa Chiuta na Khristu Yesu, uyo wazamweruzga+ ŵamoyo na ŵakufwa,+ para wazakawonekera+ ndiposo para wiza mu Ufumu wake,+ nkhukuchiska kuti:2 Pharazga mazgu.+ Upharazge mwaluŵiro, mu nyengo yiwemi na nyengo ya suzgo. Uchenye,+ uchenjezge, na kuchiska. Pakuchita ivi uŵe wakuzikira na kusambizga mwaluso.+3 Pakuti yizamuŵapo nyengo iyo ŵanthu ŵazamuleka kutegherezga chisambizgo chaunenesko,*+ kweni mwakuyana na makhumbiro ghawo, ŵazamujiwunjikira ŵasambizgi kuti ŵapulike ivyo vikukondweska makutu ghawo.*+4 Ŵazamuleka kutegherezga ku unenesko, ndipo ŵazamuzgokera ku nkhani zautesi.5 Kweni iwe sungilira maghanoghano ghako mu vinthu vyose, uzizipizge masuzgo,+ uchite mulimo wa mupharazgi,* ufiske uteŵeti wako mwakukwana.+6 Pakuti nkhupungulika kale nga ni sembe ya chakumwa,+ ndipo nyengo ya kufwatuka+ kwane yili pafupi.7 Narwa nkhondo yiwemi,+ nachimbira mu chiphalizgano m’paka kuumaliro,+ nasungilira chipulikano.8 Kufuma sono, mphumphu ya urunji+ yanisungikira, iyo Fumu, mweruzgi murunji,+ yizamupeleka kwa ine nga ni njombe mu zuŵa ilo,+ ndipo yizamupeleka kwa ine pera yayi, kweniso ku wose awo ŵakunweka kuti iyo yiwoneke.9 Yezga chomene kuti wize kwa ine luŵiro.10 Pakuti Dema+ wali kunileka chifukwa watemwa vinthu vya mu nyengo iyi,* ndipo wali kuluta ku Tesalonika, Kiresensi ku Galatiya, Tito ku Dalamatiya.11 Luka pera ndiyo wali na ine. Tora Mariko ndipo wize nayo, pakuti wakunovwira pa uteŵeti.12 Kweni Tikiko+ namutuma ku Efeso.13 Para ukwiza uniyeghere chakuvwara cha mphepo icho nkhachileka ku Trowa kwa Karapo, na mipukutu, chomenechomene yavikumba.14 Alekizanda, uyo wakapanganga vinthu vyamkuŵa,* wakanichitira viheni vinandi chomene. Yehova* wazamumuwezgera kuyana na milimo yake.+15 Nawe uchenjere nayo, chifukwa wakasuska chomene uthenga withu.16 Apo nkhajivikiliranga kakwamba, pakaŵavya munthu uyo wakaŵa nane, kweni wose ŵakanileka, uwu uleke kuŵa mulandu kwa iwo.17 Kweni Fumu yikimilira pafupi nane ndipo yikanipa nkhongono, kuti kwizira mwa ine upharazgi uchitike mwakukwana kuti mitundu yose yipulike.+ Nkhathaskika ku mulomo wa nkhalamu.+18 Fumu yizamunithaska ku mulimo uliwose uheni ndipo yizamuniponoska na kunitolera ku Ufumu wake wakuchanya.+ Ndipo iyo yichindikike muyirayira swii. Ameni.19 Unitawuzgireko Prisika na Akwila+ na ŵamunyumba ya Onesiforo.+20 Erasito+ wakakhalira mu Korinte, kweni Tirofimo+ nkhamuleka kuti ni mulwari pa Mileto.21 Yezga chomene kuti wize pambere nyengo ya chiwuvi yindize.Yubulo wakukutawuzga, kweniso Pude, Lino, Kilaudiya, na ŵabali wose.22 Fumu yiŵe nawe chifukwa cha mzimu uwo ukulongora. Lusungu lwake lukuru luŵe namwe.


text: Sumu Yakukwelera ku Msumba.129 “Kufuma waka pa uwukirano wane, ŵakuniwukira”+—Israyeli wayowoye kuti—2 “Kufuma waka pa uwukirano wane, ŵakuniwukira,+Kweni ŵandanithereske.+3 Ŵalimi ŵakunilima pa msana.+Ŵalimapo mizere yitali.”4 Kweni Yehova ni murunji,+Wadumura vingwe vya ŵaheni.+5 Ŵalengeskekenge na kuwelera chifukwa cha soni,Wose awo ŵakutinkha Ziyoni.+6 Ŵaŵenge nga mbutheka uwo wamera pachanya pa nyumba,Uwo ukufota pambere undazgulike,7 Uwo ungazura chara mu woko la wakuvuna,Nesi kukwana mu mawoko gha uyo wakukaka mphundwe.8 Awo ŵakujumphapo ŵayowoyenge yayi kuti:“Thumbiko la Yehova liŵe pa iwe.Tikukutumbika mu zina la Yehova.”